Kartel daging haram: Tiada anggota KPDNHEP terbabit

PUTRAJAYA, 1 Jamadilawal 1442H, Rabu – Tiada anggota penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) terbabit dalam kes kartel daging import haram yang dibongkar di Senai, Johor baru-baru ini, kata Pengarah Penguatkuasa KPDNHEP, Datuk Iskandar Halim Sulaiman.

Beliau berkata, tiada siasatan dalaman perlu dibuat terhadap anggota penguat kuasa KPDNHEP berhubung kes berkenaan kerana proses import bukan bidang kuasa KPDNHEP.

Katanya, pembabitan KPDNHEP dalam siasatan kes itu adalah atas penyalahgunaan perkataan halal serta label lain terhadap daging itu yang digunakan dalam urus niaga syarikat terbabit.

“Siasatan bukan berkait sijil halal tetapi lebih kepada penggunaan perkataan halal yang digunakan terhadap daging import tersebut sama ada kebenaran itu diberikan oleh pihak berkuasa yang berwibawa,” katanya.

Selain itu, beliau berkata, anggota penguat kuasa KPDNHEP di seluruh negara juga diarahkan menyiasat daging tersebut “dibawa ke mana”, sama ada dijual semula kepada rakyat atau kepada restoran.

“Siasatan dijalankan untuk melihat ke mana daging-daging import tersebut dihantar. Ini sedang dikesan oleh pegawai KPDNHEP berdasarkan invois.

“Jika dikesan daging tersebut dijual di restoran dan disimpan di dalam bilik sejuk beku, daging akan dirampas,” katanya.

Katanya, syarikat terbabit dijangka didakwa dalam masa terdekat di Mahkamah Sesyen Johor Bahru menurut Akta Perihal Dagangan 2011. -Bernama


Sekolah sukan untuk pelajar berkeperluan khas menjelang 2025

PUTRAJAYA, 17 Zulhijjah 1444H, Khamis – Sebuah sekolah sukan untuk pelajar berkeperluan khas akan diwujudkan menjelang 2025, kata Menteri Pendidikan, Fadhlina Sidek.

“KPM (Kementerian Pendidikan) dalam proses memuktamadkan infrastruktur dan jenis sukan yang bakal diperkenalkan kelak dan aspek kejurulatihan,” katanya menambah sekolah berkenaan terletak di Bandar Enstek, Negeri Sembilan.

Fadhlina berkata, sekolah sukan untuk keperluan pelajar pendidikan khas merupakan komitmen KPM untuk terus memastikan sukan dibudayakan dan seiring dengan perkembangan sahsiah diri dan budaya sihat.

“Pengambilan pelajar untuk setiap kohort juga akan ditentukan mengikut jenis sukan ditawarkan,” katanya kepada pemberita selepas menyempurnakan Anugerah Sukan Kementerian Pendidikan (KPM)-Majlis Sukan Sekolah Malaysia (MSSM)-Milo 2022 di sini hari ini.

Pada majlis itu, Fadhlina menyampaikan 13 anugerah kepada atlet murid, guru dan pegawai KPM yang cemerlang dalam bidang sukan termasuk Anugerah Emas KPM yang dianugerahkan kepada pelari pecut muda negara Muhammad Azeem Mohd Fahmi.

Dua atlet para renang iaitu Bryan Lau Sze Kai dari Johor dan Brenda Anellia Larry dari Sabah menerima Anugerah Pendidikan Khas, manakala Anugerah Jurulatih Cemerlang diterima oleh Muhammad Amir Izwan Tan Abdullah dari Sekolah Menengah Kebangsaan Gunung Rapat, Perak yang terlibat dalam sukan olahraga.

Anugerah Sukan KPM-MSSM-MILO diperkenalkan sejak 1968 dan merupakan inisiatif untuk meraikan atlet murid dan memberi penghargaan bagi membantu perkembangan holistik murid sekolah. – Bernama


Belakangi Agong, PEMBELA tuntut Takiyuddin, AG mohon ampun

BANGI, 19 Zulhijjah 1442H, Khamis – Menteri di Jabatan Perdana Menteri, Datuk Seri Takiyuddin Hassan dan Peguam Negara, Tan Sri Idrus Harun perlu mengemukakan permohonan ampun kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di atas kekhilafan yang dilakukan.

Ini susulan Yang di-Pertuan Agong menzahirkan rasa dukacita dengan kenyataan kerajaan berhubung pembatalan Ordinan Darurat di Parlimen, sedangkan perkara itu belum mendapat perkenan Seri Paduka Baginda.

Berikutan itu, Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, sebagai pemimpin yang bertanggungjawab, dua individu berkenaan wajar memohon perkenan menghadap Seri Paduka Baginda berhubung perkara tersebut.

Tindakan itu juga katanya, bagi memelihara keluhuran Perlembagaan serta kesetiaan kepada raja-raja.

“PEMBELA berpendirian bahawa hal ini adalah suatu perkara yang sangat serius kerana ia bukan sahaja telah membelakangkan Yang di-Pertuan Agong, malah mengelirukan sidang Parlimen secara khusus dan rakyat keseluruhan secara amnya.

“Bukan itu sahaja, PEMBELA khuatir jika pihak kerajaan telah melakukan sesuatu di luar bidang kuasa mereka,” katanya dalam kenyataan, hari ini.

Pada masa sama, beliau menasihati kerajaan agar lebih berhati-hati dan mendapat pandangan pelbagai pihak sebelum membuat apa-apa tindakan serta kenyataan yang akan menjejaskan ketenteraman dan keyakinan rakyat serta kestabilan negara.

“PEMBELA menegaskan agar semua pihak mesti menjalankan kuasa dan amanah menurut kerangka Perlembagaan Persekutuan, tidak mencampur aduk atau pun bertindak secara ultra vires,” katanya.

Terdahulu, Agong menzahirkan rasa amat dukacita kerana apa yang telah diperkenan dan dititahkan kepada Menteri di Jabatan Perdana Menteri (Parlimen dan Undang-Undang) dan Peguam Negara, ketika majlis menghadap secara maya 24 Julai lalu bahawa cadangan pembatalan semua Ordinan Darurat dibentang dan dibahaskan di Parlimen bagi tujuan dirungkaikan, tidak dilaksanakan.

Datuk Pengelola Bijaya Diraja, Datuk Indera Ahmad Fadil Shamsuddin berkata, Seri Paduka Baginda turut menegaskan bahawa kenyataan Yang Berhormat Menteri di Parlimen pada 26 Julai lalu adalah tidak tepat dan telah mengelirukan Ahli-Ahli Dewan Rakyat.

“Seri Paduka Baginda turut menegaskan bahawa permohonan pembatalan semua Ordinan Darurat berkuat kuasa pada 21 Julai lalu telah dilakukan secara tergesa-gesa tanpa pembentangan di Parlimen dan kenyataan yang bercanggah serta mengelirukan di Parlimen.

“… dan kenyataan yang bercanggah serta mengelirukan di Parlimen bukan sahaja gagal menghormati prinsip kedaulatan undang-undang yang terkandung dalam Rukun Negara malah telah membelakangi fungsi dan kuasa Seri Paduka Baginda selaku ketua utama negara seperti yang termaktub di dalam Perlembagaan Persekutuan,” katanya.


PRN Johor: S Gopalakrishnan, Napsiah antara 5 calon PKR pertama diumum bertanding

JOHOR BAHRU, 12 Rejab 1443H, Isnin – Naib Pengerusi PKR Johor, S Gopalakrishnan dan Ketua Wanita PKR Johor, Napsiah Khamis Maharan antara lima calon pertama parti berkenaan yang diumumkan bertanding pada Pilihan Raya Negeri (PRN) Johor bulan depan.

Gopalakrishnan yang juga penyandang kerusi Dewan Undangan Negeri (DUN) Tiram akan mempertahankan kerusinya manakala Napsiah yang membuat penampilan pertama kali akan bertanding di kerusi Kempas.

Dua lagi muka baharu ialah Chiong Sen Sern yang akan bertanding di DUN Bukit Batu dan Fakhruddin Moslim (Pasir Raja) manakala Dr Zamil Najwah Arbain yang pernah bertanding di kerusi Tanjung Surat pada Pilihan Raya Umum ke-14 (PRU14), akan bertanding di DUN Larkin.

Pengumuman itu dilakukan Presiden PKR, Datuk Seri Anwar Ibrahim di sini hari ini yang turut dihadiri Pengerusi PKR Johor yang juga Ahli Parlimen Ledang, Syed Ibrahim Syed Noh.

Selepas ini, Anwar yang juga Ahli Parlimen Port Dickson akan melancarkan Jentera Pakatan Harapan bersama Amanah, DAP dan MUDA yang dijangka mengumumkan baki calon untuk 15 kerusi lagi di Rengit dan Batu Pahat lewat hari ini.

Pada PRU14, PKR bertanding 12 kerusi DUN dan memenangi lima kerusi iaitu Pemanis, Semerah, Tiram, Bukit Naning dan Bukit Batu.

Bagaimanapun, komposisi kerusi DUN yang dipegang mereka berubah apabila penyandang kerusi DUN Pemanis Dr Chong Fat Full mengumumkan keluar parti pada Mac 2020 manakala tiga penyandang kerusi daripada Amanah iaitu Muhamad Said Jonit (Mahkota), Khairuddin A Rahim (Senggarang) dan Dr Faizul Amri Adnan (Serom), mengumumkan menyertai PKR pada Februari 2021, menjadikan kerusi PKR sebelum PRN Johor adalah tujuh.

Suruhanjaya Pilihan Raya (SPR) menetapkan tarikh pengundian PRN Johor pada 12 Mac ini dengan penamaan calon pada 26 Februari manakala 8 Mac ditetapkan sebagai hari undi awal. – Bernama


Israel bincang normalisasi 5 negara selepas pilihan raya AS

BAITULMAQDIS, 16 Rabiulawal 1442H, Isnin – Israel akan memperhebat perbincangan mengenai pemulihan hubungan diplomatik dengan lima negara berikutan pemilihan presiden 3 November di Amerika Syarikat (AS), lapor Agensi Anadolu menurut seorang menteri Israel.

“Setelah menandatangani perjanjian dengan Emiriah Arab Bersatu (UAE), saya mengatakan akan ada perjanjian lain dengan negara dari Teluk dan negara Afrika, dan kemudian Bahrain dan Sudan akan turut serta dalam perjalanan bersejarah ini,” kata Menteri Perisikan Eli Cohen dalam satu kenyataan baru-baru ini.

“Ada lima yang lain, iaitu Arab Saudi, Oman, Qatar, Niger dan Maghribi, dan rundingan dengan negara-negara ini akan dipertingkatkan setelah pemilihan presiden AS,” tambahnya.

Setakat ini, UAE, Bahrain dan Sudan telah mengumumkan untuk memulihkan hubungan diplomatik dengan Israel. – Bernama


WHO lulus Vaksin Nuvaxovid untuk kecemasan

GENEVA, 17 Jamadilawal 1443H, Rabu – Pertubuhan Kesihatan Sedunia (WHO) membenarkan vaksin Nuvaxovid dalam penyenaraian penggunaan kecemasan (EUL) setelah mendapat penilaian dan kelulusan sebelum ini oleh Agensi Ubat Eropah (EMA).

Vaksin itu dibangunkan oleh Novavax dan Gabungan Inovasi Kesiapsiagaan Epidemik (CEPI).

Nuvaxovid adalah vaksin kelima yang disyorkan di Kesatuan Eropah (EU) untuk mencegah penularan coronavirus, kata EMA.

“Ia adalah vaksin berasaskan protein – bersama dengan vaksin lain yang telah dibenarkan – akan menyokong kempen vaksinasi di negara anggota EU ketika fasa penting wabak itu,” menurut EMA.

WHO berkata, ubat itu adalah produk pemula untuk vaksin Covovax yang menerima penyenaraian penggunaan kecemasan WHO pada 17 Disember lalu.

“Kedua-dua vaksin dibuat menggunakan teknologi yang sama. Setiap individu memerlukan dua dos dan stabil pada suhu 2 hingga 8 C yang disejukkan,” kata WHO.

Pengumuman itu dibuat sehari selepas Ketua Pengarah WHO, Tedros Ghebreyesus berkata, bahawa lebih 3.3 juta orang telah kehilangan nyawa akibat COVID-19 pada 2021 – lebih banyak berbanding HIV, malaria dan tuberkulosis pada 2020.

Kumpulan Pakar Penasihat Strategik WHO (SAGE) juga telah mengeluarkan cadangan dasar untuk produk Nuvaxovid/Covovax.

Prosedur EUL menilai kesesuaian produk kesihatan baharu ketika kecemasan kesihatan awam.

Ia bertujuan menyediakan ubat-ubatan, vaksin dan diagnostik secepat mungkin untuk menangani kecemasan, pada masa sama mematuhi kriteria keselamatan, keberkesanan serta kualiti ketat.

EMA mendakwa, Nuvaxovid berfungsi dengan menyediakan imunisasi badan untuk mempertahankan diri daripada dijangkiti virus.

“Vaksin itu mengandungi versi protein yang terdapat pada permukaan SARS-CoV-2 (protein spike) yang telah dihasilkan di makmal,” katanya.-  Agensi


Kejam! Pengganas Israel tembak mati lelaki Palestin

RAMALLAH, 23 Jamadilakhir 1442H, Jumaat – Seorang lelaki Palestin ditembak mati oleh tentera pengganas Israel hari ini di Tebing Barat, menurut pegawai.

Mangsa dikenali sebagai Khaled Nofal dilaporkan ditembak mati berdekatan penempatan Israel yang terletak di Gunung Raisan.

Kematian Khaled dimaklumkan Ketua Majlis Kampung Ras Karkar, Radhi Abu Fakhida kepada waris dan agensi berita Anadolu.

Difahamkan, jenazah Khalid – yang disifatkan sebagai syahid – masih berada dalam tahanan pihak berkuasa negara haram Israel.

Sejak pagi tadi, tentera Israel melarang kemasukan ke Ras Karkar – termasuk menyekat mereka di dalam kawasan itu keluar.

Setakat ini, masih tiada maklumat lanjut mengenai kejadian pembunuhan itu dan puncanya.-  Agensi


Puad persoal apa salahnya tegur Rafizi, takkan tak boleh kritik

BANGI, 14 Zulkaedah 1444H, Sabtu – Datuk Dr Mohd Puad Zarkashi hari ini tampil mempertahankan tindakannya mengkritik prestasi Menteri Ekonomi, Rafizi Ramli dan mengakui pelik apabila dituduh ‘tembak kaki sendiri’.

“Saya dituduh tembak kaki sendiri. Apakah meminta Rafizi mengemukakan formula yang realistik dan luar biasa dianggap tembak kaki sendiri?

“Tembak kaki sendiri ialah apabila menteri tidak ‘perform’, gagal buat benda luar biasa dan formulanya tidak boleh dipakai. Itu lemahkan kerajaan.

“Saya boleh dituduh tembak kaki sendiri bila takut bersuara dan kelemahan dibiarkan berleluasa. Sebab itu saya lain dari yang lain,” katanya.

Sebelum ini, Setiausaha Agung UMNO, Datuk Dr Asyraf Wajdi Dusuki mengingatkan bahawa tiada guna untuk menyerang satu sama lain dalam Kerajaan Perpaduan semata-mata mahu memuaskan hati sesetengah pihak.

“Tiada gunanya jika kita (kerajaan) saling menyerang antara satu sama lain. ‘Tembak kaki sendiri’ semata-mata untuk memuaskan hati sesetengah pihak,” kata Asyraf.

Menulis di akaun Facebook miliknya, Puad yang juga Ahli Majlis Kerja Tertinggi (MKT) itu berkata, beliau bukan menghasut mana-mana pihak sebaliknya hanya menegur menteri dalam melaksanakan tugas.

Beliau juga berkata, tindakan menegur seorang menteri itu tidak menjadi suatu kesalahan bagi mengukuhkan kerajaan sedia ada.

“Apakah mendesak menteri supaya ‘perform’ dianggap tembak kaki sendiri? Apa salahnya Rafizi ditegur. Kalau dia luar biasa, Kerajaan Perpaduan tambah kukuh.

“Apa maksud tembak kaki sendiri. Tidak boleh dikritik? Tidak boleh ditegur? Tidak boleh beri pandangan? Tugas saya bukan menghasut. Saya tidak ambil pun tugas lama Rafizi,” katanya.

Sebelum ini, Rafizi dilaporkan berkata, penyusutan nilai ringgit yang direkodkan sejak dua minggu ini turut membawa kebaikan kepada negara.

Beliau berkata, meskipun nilai ringgit jatuh, kerajaan belum bercadang untuk menyemak semula unjuran pertumbuhan ekonomi negara tahun ini.

Bagaimanapun, Puad selepas itu mempersoalkan langkah signifikan diambil Rafizi untuk memulihkan ekonomi negara.

Katanya, Ahli Parlimen Pandan itu sekurang-kurangnya perlu memperkenalkan polisi baharu untuk meningkatkan ekonomi rakyat.

“Apakah Rafizi tiada persiapan untuk jadi menteri. Itu masalahnya bila banyak sangat formula sebelum jadi Menteri. Bila jadi menteri tidak boleh biasa biasa. Mesti luar biasa.

“Jangan nanti rakyat kata “Rafizi turun, ringgit naik”. Agaknya itu punca timbul cerita akan berlaku rombakan kabinet. Menteri kena luar biasa untuk pertahankan Kerajaan Perpaduan,” dakwa Puad.


8 maut akibat banjir, tanah runtuh di Brazil

RIO DE JANEIRO, 1 Ramadan 1443H, Ahad – Hujan lebat telah mencetuskan banjir kilat dan tanah runtuh di seluruh negara Rio de Janeiro, Brazil, membunuh sekurang-kurangnya lapan orang termasuk enam kanak-kanak dan menyebabkan 13 hilang.

Hujan lebat selama dua hari melanda kawasan pantai Atlantik di tenggara negara itu, yang terbaru dalam siri ribut maut di Brazil yang menurut pakar diburukkan lagi oleh perubahan iklim.

Banjir dan tanah runtuh terbaharu berlaku enam minggu selepas banjir kilat dan tanah runtuh mengorbankan 233 orang di bandar indah Petropolis, ibu kota musim panas abad ke-19 empayar Brazil, juga di negara Rio.

Kali ini, kawasan yang paling teruk terjejas termasuk bandar pelancongan Paraty.

Semalam, pihak berkuasa di sana berkata, tanah runtuh di kejiranan Ponta Negra mengorbankan seorang ibu dan lima anaknya, berumur dua, lima, lapan, 10 dan 15 tahun.

Anak keenam berjaya diselamatkan dan dibawa ke hospital, katanya.

Secara keseluruhan, tujuh rumah hanyut akibat tanah runtuh di bandar itu dan empat orang lagi cedera.

Kira-kira 71 keluarga dipaksa keluar dari rumah mereka, kata pegawai.

Dua lagi mangsa terbunuh di bandar Mesquita dan Angra dos Reis, di mana 13 orang lagi masih hilang, kata Ahli Kongres, Marcelo Freixo yang mewakili negara 17.5 juta orang itu.

Di Angra, mangsa ialah seorang kanak-kanak perempuan berusia empat tahun tertimbus dalam tanah runtuh.

Sementara di Mesquita, 40 kilometer (25 batu) barat laut bandar Rio de Janeiro, seorang lelaki berusia 38 tahun terkena renjatan elektrik ketika cuba membantu mangsa lain menyelamatkan diri daripada banjir, lapor media. – Agensi


17 lelaki bebas kes rusuhan di Kuil Mariamman

PETALING JAYA, 8 Zulhijjah 1444H, Selasa –  Mahkamah Majistret di sini hari ini melepas dan membebaskan 17 orang lelaki daripada pertuduhan merusuh di Kuil Sri Maha Mariamman Seafield, lima tahun lepas, tanpa memanggil mereka membela diri.

Majistret Muhammad Iskandar Zainol membuat keputusan itu selepas mendapati pihak pendakwaan gagal menimbulkan kes prima facie terhadap kesemua tertuduh di akhir kes pendakwaan.

Beliau berkata mahkamah mendapati saksi pendakwaan gagal mengenal pasti kesemua tertuduh melalui pengecaman di kandang tertuduh dan keterangan saksi di mahkamah tidak konsisten.

“Pihak pendakwaan juga tidak mengemukakan sebarang senjata di mahkamah sebagai bahan eksibit seperti pisau seperti yang dinyatakan dalam kertas pertuduhan. Semua senjata itu hanya dikutip dari tempat kejadian oleh saksi dan bukannya dirampas daripada tertuduh,” katanya.

Tertuduh ialah Mohammad Saifullah Abdullah, Riduan Sekh Ruslan, Irwan Noordin, Khairi Abdul Rashid, Rozaihan Zakaria, Qayyum Mohd Faisal, Ashraf Mohd Faizal, Absal Eastrie Abdullah, Jalil Talib, Khairol Anuar Zabidi, Zamri Md Said, Shukri Razali, Nor Azmi Abdul Ghani, Shahril Danniel Sajeel, Hasneezam Shah Samsudin, Akmal Izzat Azi dan Norul Ismawi Islahuddin.

Kesemua tertuduh berusia antara 24 dan 47 tahun itu didakwa berada dalam rusuhan dan semasa rusuhan itu, kesemuanya memiliki parang, kapak, pisau serta kayu yang boleh digunakan sebagai senjata untuk menyerang.

Mereka dituduh melakukan perbuatan itu di kuil berkenaan di USJ 25, Seafield, Subang Jaya antara 2 pagi dan 5 pagi, 26 November 2018.

Pertuduhan mengikut Seksyen 148 Kanun Keseksaan yang memperuntukkan hukuman penjara maksimum lima tahun atau denda atau kedua-duanya, jika sabit kesalahan. – Bernama


Russia terus mara serang bandar Zaporizhzhia

KYIV, 13 Syaaban 1443H, Rabu – Tentera Russia terus mara dengan menyerang selatan Ukraine di bandar Zaporizhzhia, lokasi kepada ribuan pelarian yang mencari perlindungan selepas melarikan diri dari pelabuhan Mariupol.

Gabenor wilayah itu, Alexander Starukh berkata, dua roket mendarat di kawasan kereta api Zaporozhia sebagai serangan pertama.

Namun, tiada mangsa yang terkorban dalam serangan roket berkenaan.

“Kini orang awam berada dalam ketakutan sentiasa berjaga-jaga selepas berlaku serangan bom buat pertama kali di bandar ini,” katanya.

Bandar Zaporizhzhia merupakan bandar pelabuhan pertama yang diyakini selamat bagi pelarian yang melarikan diri dari Mariupol.

Kebanyakan penduduk kemudian melarikan diri ke arah barat, Poland, dan negara sempadan lain.

Mariupol berdepan dengan krisis kemanusiaan sejak pengeboman besar sekali gus menyebabkan 400,000 orang kehilangan tempat tinggal.

Lebih malang, kesemua berada dalam keadaan tidak selesa tanpa bekalan air dan makanan.

Terdahulu, Russia mendakwa pasukannya berjaya menguasai sepenuhnya semua kawasan di bandar Kherson dengan menembak jatuh enam dron tempur Bayraktar TB-2 dalam tempoh 24 jam.- Agensi


Kerajaan perlu perjelas kedudukan semasa TH

BANGI, 29 Zulkaedah 1441H, Selasa – Rakyat perlukan jaminan dan penjelasan kerajaan berhubung status kedudukan semasa Tabung Haji, termasuk usaha-usaha peneguhan yang mesti dikongsikan secara terbuka.

Ketua Penerangan PAS, Kamaruzaman Mohamad berkata, mutakhir ini, Tabung Haji seakan diheret ke kancah politik yang dilatari pertembungan dan polemik, sedikit sebanyak menggoyahkan kepercayaan mereka.

Pun begitu, katanya, institusi ini teramat penting bagi umat Islam untuk kekal bertahan dan dipertahankan.

“Justeru, PAS mencadangkan supaya Sidang Dewan Rakyat yang sedang berlangsung di Parlimen ketika ini menjadi kesempatan dan medan terbaik pimpinan kerajaan termasuk pembangkang sama-sama membincangkannya.

“Juga laporan berkaitan dapat dibentangkan dengan telus dan bertanggungjawab sebagai penjelasan rasmi kepada semua,” katanya dalam satu kenyataan, hari ini.

Beliau berkata, sejak beberapa tahun ini, hasil atau keuntungan bersih Tabung Haji semakin berkurang dengan tahun lalu (2019) hanya RM3.2 bilion sahaja.

Ditambah lagi dengan pertukaran kerajaan, berbangkit isu-isu ketidakwajaran dan keraguan terhadap pemberian hibah; penyusutan nilai aset; penjualan aset-aset di bawah nilai sebenar; pemindahan aset tidak berdaya saing; salah laku, salah guna kuasa, penyelewengan dan sebagainya, kata Kamaruzaman.

“Atas pelbagai skandal yang didakwakan, status Tabung Haji telah dilihat umum sebagai isu penuh manipulasi. Kegusaran rakyat yang selama ini melihatnya sebagai pelaburan berhemah telah menjadi persepsi dan kekhuatiran ia akan melebur dan lemah.

“Antaranya, walaupun diakui tidak berlaku jualan kepada bukan-Islam, tetapi rakyat melihat ia terdedah berlaku secara tidak langsung.

“Ketua Pegawai Eksekutif Tabung Haji, Nik Mohd Hasyudeen Yusoff sendiri ‘mendedahkan’ pengecualian hak penolakan pertama bagi 18 aset hartanah dipindah ke Urus Harta Jemaah Sdn Bhd (UJSB) melalui kelulusan Menteri di Jabatan Perdana Menteri (Hal Ehwal Agama), Datuk Seri Dr Mujahid Yusof. Tetapi Mujahid pula bernada menyangkal,” katanya.

Pada masa sama, umat Islam juga berasa hairan apabila proses rasionalisasi syarikat 73.84 peratus milik Tabung Haji antaranya TH Plantation Bhd (THP) kononnya tidak mempamerkan prestasi mengikut jangkaan.

Lebih mengejutkan, katanya, apabila empat Hotel TH dilepaskan kepada syarikat milik (SPV) Kementerian Kewangan ketika zaman PH yang diketuai oleh Lim Guan Eng.

“Sedangkan masing-masing hotel tersebut merekodkan keuntungan. Sekali gus ia mengundang dan mencetus tanda tanya hingga mengusik sentimen perolehan atau urusan hukum halal haram diperdebatkan dalam diri pendeposit khususnya dan umat Islam negara ini amnya.

“Apatah lagi pendedahan terbaharu yang mengejutkan apabila dinyatakan Tabung Haji sudah dua tahun (2018 dan 2019) tidak diaudit atau dibentang laporan kewangannya,” katanya.

Beliau berkata, keadaan ini sudah tentu membesarkan lagi skeptikal awam yang boleh meruntuhkan reputasi dan wibawa terhadap Tabung Haji.

“Bagaimana tanpa audit, badan berkanun ini boleh beraktiviti menerima deposit, melakukan pelaburan, mengadakan penjualan dan melaksanakan pindahan? Bagi merungkai semua isu ini, jawatankuasa khas perlu ditubuhkan demi siasatan telus dan bebas.

“Justeru, kita bersetuju Jawatankuasa Khas Kerajaan atau seangkatannya ditubuhkan demi siasatan telus dan bebas,” katanya.


PKPB tamat, bantu jana semula ekonomi negara

KUALA LUMPUR, 20 Rabiulakhir 1442H, Ahad – Perintah Kawalan Pergerakan Bersyarat (PKPB) yang ditamatkan secara berperingkat, antara usaha untuk menjana semula ekonomi negara, selepas lama terjejas akibat pandemik COVID-19.

Serentak itu, Pengarah Eksekutif Persekutuan Majikan Malaysia (MEF), Datuk Shamsuddin Bardan berharap sektor pelancongan kembali pulih susulan penarikan semula perintah berkenaan.

Beliau berkata, kebenaran merentas negeri dan daerah perlu dimanfaatkan dengan bijak supaya sasaran serta objektif sebenar dapat dicapai.

“MEF harap, pembukaan aktiviti pelancongan boleh dimulakan secara berperingkat bagi membantu menaikkan semula sektor ini yang terjejas begitu teruk sekali.

“Namun, dalam memenuhi keasyikan melancong, jangan pula diabaikan prosedur operasi standard (SOP) yang ditetapkan,” katanya seperti dilapor Berita Harian.

Pada masa sama, beliau berkata, kewajaran untuk semua pekerja kembali bertugas di pejabat bukan lagi satu keperluan setakat ini, khususnya bagi sektor pengeluaran.

“Berkenaan tindakan memanggil semula pekerja ke pejabat, kami dapati masih belum ada penjelasan khusus mengenai perkara ini dan perlu ada penelitian terperinci mengenainya.

“Dengan andaian SOP lama masih terpakai, kita perlu memastikan tidak ada kluster baharu akan muncul apabila pekerja kembali semula ke pejabat, tambahan pula jumlah kes masih lagi tinggi,” katanya.


Sudahlah silibus SMPC berbeza, tahap penguasaan BM paling rendah

Oleh Siti Fatimah Ishak

BANGI, 27 Syawal 1444H, Khamis– “Sehingga hari ini, kita ada 63 buah Sekolah Menengah Persendirian Cina (SMPC) dan tahun ini mereka mendapat peruntukan RM15.75 juta, dengan setiap sekolah mendapat bantuan RM250,000.

“Manakala, sekolah agama seperti sekolah tahfiz dan institusi pondok hanya mendapat RM150 juta. Dibahagi 1,276 institusi, bermakna setiap satu sekolah hanya dapat RM117,500 sahaja.

“Bandingkan, betapa besarnya peruntukan sekolah tidak berperlembagaan dapat, berbanding sekolah berperlembagaan.”

Demikian luah Prof Dr Mohd Ridhuan Tee Abdullah yang kesal dengan keputusan kerajaan apabila masih menyalurkan peruntukan kepada institusi elit yang mewah seperti SMPC.

Beliau pelik kerana SMPC sendiri membuat keputusan untuk keluar daripada sistem Pendidikan kebangsaan, tidak mahu diserapkan sebagai Sekolah Menengah Jenis Kebangsaan Cina (SMJKC), apabila kerajaan bertindak mahu menyeragamkan sistem Pendidikan negara, tetapi tetap menerima dana kerajaan.

Lebih-lebih pelik, mereka telah mengambil keputusan untuk menjadi institusi Pendidikan swasta, tidak mahu diserapkan dalam Pendidikan kebangsaan.

“Mereka langsung tiada hak untuk dibantu. Apatah lagi kedudukan kewangan mereka sangat kukuh. Buatlah audit.

“Jika sekolah ini membantu pembinaan negara bangsa, tidak mengapa juga. Masalahnya, sudah silibus mereka berbeza, mereka tentukan sendiri, penguasaan bahasa Melayu mereka berada pada tahap paling rendah,” katanya.

Ridhuan Tee menegaskan, subjek sejarah SMPC tidak membincangkan asal-usul negara ini berasaskan kepada sistem kenegaraan Melayu. Manakala, subjek bahasa Melayu mereka, levelnya jauh lebih mudah daripada peringkat pelajar Sijil Pelajaran Malaysia (SPM).

“Sama seperti subjek bahasa Melayu di SJKC, levelnya bahasa Melayu pada tahun tahun 3-4 sahaja sekolah kebangsaan,” katanya.

Terdahulu, Menteri Pengangkutan, Loke Siew Fook mengesahkan kerajaan meluluskan peruntukan RM15.75 juta untuk 63 sekolah persendirian Cina di seluruh negara.

Katanya, permohonan peruntukan itu dibuat Presiden Dong Zong, Tan Tai Kim dan ia diluluskan oleh Perdana Menteri Anwar Ibrahim yang juga Menteri Kewangan.


PRN tidak ganggu sistem penyampaian kerajaan: MB Johor

JOHOR BAHRU, 17 Jamadilakhir 1443H, Khamis – Menteri Besar Johor Datuk Hasni Mohammad memberi jaminan bahawa sistem penyampaian kerajaan negeri tidak akan terganggu jika Pilihan Raya Negeri (PRN) diadakan di negeri ini.

Hasni yang juga Ahli Dewan Undangan Negeri (ADUN) Benut berkata jentera kerajaan akan terus berfungsi sepanjang tempoh itu.

“Sekiranya kerajaan negeri memutuskan untuk mengadakan Pilihan Raya Negeri…visi kerajaan tidak akan terganggu.

“Program kerajaan (akan) dijalankan seperti dirancang serta apa sahaja yang dirancang di bawah Belanjawan Negeri 2022,” katanya dalam ucapan perasmian tapak ujian dron di Medini di sini hari ini.

Khabar angin mengenai PRN akan datang bertiup kencang berikutan kematian ADUN Kempas Datuk Osman Sapian baru-baru ini menjadikan kerajaan pimpinan UMNO hanya memiliki satu majoriti satu kerusi dalam DUN Johor.

Pada masa ini, Dewan Undangan Negeri Johor diterajui Barisan Nasional dengan 28 kerusi yang merangkumi UMNO (14 kerusi), MIC (dua), Bersatu (11) dan PAS (satu) manakala Pakatan Harapan memiliki 27 kerusi iaitu DAP (14), PKR (tujuh) dan Amanah (enam). – Bernama


Syor status Bumiputera DAP melampau, diberi betis nak peha!

BANGI, 19 Rabiulakhir 1443H, Rabu – Sudah diberi betis, nak peha pula! Demikian luahan rasa rata-rata pengguna media sosial yang mengecam cadangan parti tamak haloba, DAP supaya kerajaan menggubal dasar perpaduan negara baharu.

Ini selepas Timbalan Setiausaha Agung DAP, Nga Kor Ming mencadangkan agar semua rakyat yang lahir pada awal 31 Ogos 1957 boleh menikmati status Bumiputera dan kerajaan tidak patut atau tak boleh lagi membezakan rakyat dengan ‘warna kulit’.

Kor Ming berkata, Indonesia telah lama menghapuskan perbezaan Bumiputera dan bukan Bumiputera, selain mendakwa kononnya politik kaum adalah penghalang terbesar kepada perpaduan serta menggalakkan kemajuan negara.

Syor bekas Timbalan Speaker Dewan Rakyat itu mencetuskan kemarahan kebanyakan netizen yang menyifatkan cadangan itu melampau, selain mempunyai unsur cubaan menghapuskan ketuanan Melayu di negara ini.

“Cara halus nak hapuskan ketuanan Melayu. Jenis bangsa tak kenang diuntung,” kata Ryan Daniel.

“Jangan dilayan mereka ni. Cakap bahasa Melayu pun tak fasih nak jadi Bumiputera konon,” tulis Mohd Noor.

Sebahagian netizen juga berpendapat bahawa jika kaum lain mahukan status Bumiputera, kerajaan juga perlu menghapuskan sekolah vernakular dan memansuhkan Dong Zong supaya selaras dengan ‘dasar perpaduan’ yang dinyatakan Kor Ming.

“Jika nak jadi Bumiputera, pastikan vernakular dan Dong Zong mansuh. Ini baru betul selaras dasar perpaduan,” kata Abdul Hadi.

“Sekarang ramai sangat dari SJKC yang tak tahu cakap dan faham bahasa Melayu. Ada hati nak tuntut taraf Bumiputera,” kata Murhatt Murhatt.

Ini bukanlah kali pertama pembangkang menerusi parti-parti Pakatan Harapan menyuarakan cadangan berkaitan status Bumiputera.

Sebelum ini, Ahli Parlimen PKR, Hassan Abdul Karim turut mencadangkan supaya Perkara 153 Perlembagaan Persekutuan dikaji semula, kononnya mendakwa kek ekonomi negara tidak adil kerana meminggirkan masyarakat Cina dan India.


54 maut lori bawa pendatang asing bertembung di Mexico

MEXICO CITY, 5 Jamadilawal 1443H, Jumaat – Sebuah lori yang dipenuhi dengan warga asing terbalik dalam kemalangan dan mengorbankan 54 penumpang manakala 105 lagi mengalami kecederaan, lapor pihak berkuasa Mexico.

Gabenor Chiapa, Rutilio Escando berkata, kejadian yang berlaku di Chiapa de Corzo itu melibatkan dua buah lori treler membawa warga asing bertembung di Jambatan Belisario Domínguez.

“Seramai 49 orang dilaporkan terkorban di lokasi kejadian manakala lima lagi disahkan meninggal dunia ketika menerima rawatan di hospital,” katanya dalam kenyataan di Twitter.

Institusi Imigresen Mexico pula mengesahkan kejadian berkenaan sambil menyifatkan kemalangan sebagai kejadian tragis melibatkan pendatang asing dalam bilangan yang ramai.

Malah, ia juga pertama kali berlaku di Chiapas.

Pihak imigresen kini sedang berusaha untuk mengenal pasti mangsa dan proses pengecaman mayat sedang dijalankan untuk urusan pengebumian.

Katanya, semua kos pengebumian serta urusan penghantaran pulang jenazah ke negara asal akan ditanggung sepenuhnya oleh kerajaan.

Sementara itu, bagi pesakit yang dirawat pula akan disediakan bantuan melibatkan makanan, tempat tinggal dan juga kad pelawat sebagai alasan kemanusiaan.

Pihak berkuasa juga akan menyiasat punca sebenar kejadian. – Agensi


Tiada mogok doktor kontrak hari ini

KUALA LUMPUR, 12 Ramadan 1444H, Isnin – Tiada mogok dilakukan oleh doktor kontrak setakat petang Isnin, kata Presiden Persatuan Perubatan Malaysia (MMA), Dr Muruga Raj Rajathurai.

“Setakat semakan MMA hari ini mendapati tiada mogok berlaku di mana-mana fasiliti penjagaan kesihatan awam di seluruh negara.

“Bagaimanapun, isu ketakutan orang ramai perlu ditangani,” katanya dalam kenyataan.

Dr Muruga Raj berkata, persatuan itu telah menerima panggilan daripada orang ramai bertanyakan sama ada fasiliti kesihatan beroperasi seperti biasa berikutan laporan mogok doktor kontrak yang dirancang dari 3 hingga 5 April.

Beliau juga memberi jaminan kepada orang ramai bahawa fasiliti kesihatan awam berfungsi seperti biasa.

MMA berharap Kementerian Kesihatan dapat meyakinkan orang ramai bahawa semua perkhidmatan penjagaan kesihatan disediakan tanpa sebarang gangguan dengan mengeluarkan kenyataan dan memberi kemas kini media sosial.

“Mesej mengenai isu itu menyebabkan panik dan ketakutan tersebar di media sosial. Ini juga perlu dibalas dengan mesej yang betul daripada pihak berkuasa.

“Kami menasihatkan orang ramai untuk mengesahkan maklumat yang mereka terima dan hanya mempercayai sumber yang boleh dipercayai dan boleh dipercayai untuk sebarang berita atau kemas kini,” katanya.


12 masjid di DUN Sanglang, Simpang Empat, Guar Sanji dibuka semula

ARAU, 4 Muharram 1441H, Ahad – Dua belas buah masjid dalam kawasan Dewan Undangan Negeri (DUN) Sanglang, Simpang Empat dan Guar Sanji yang ditutup lebih dua minggu sejak 7 Ogos lepas, susulan penularan wabak COVID-19 di Perlis, dibuka semula hari ini.

Raja Muda Perlis Tuanku Syed Faizuddin Putra Jamalullail bertitah pembukaan semula masjid berkenaan bagi membolehkan orang ramai kembali menunaikan solat berjemaah dan menjalankan aktiviti pengimarahan termasuk kuliah agama, mulai waktu solat Zohor.

“Adalah diingatkan kepada seluruh rakyat, agar sentiasa mematuhi sepenuhnya prosedur operasi standard (SOP) kesihatan dan keselamatan kerana kita semua masih berada dalam suasana berjaga-jaga kerana wabak ini (COVID-19) masih lagi berada bersama kita,” titah baginda dalam satu kenyataan hari ini.

Tuanku Syed Faizuddin Putra yang juga Yang Dipertua Majlis Agama Islam dan Adat Istiadat Melayu Perlis (MAIPs), bertitah meminta pihak pengurusan masjid sentiasa bersiap siaga dan membuat persiapan awal dalam menghadapi sebarang kemungkinan jika ada keperluan untuk menutup semula masjid.

Pada 7 Ogos lepas, MAIPs mengarahkan semua 12 buah masjid di tiga DUN berkenaan ditutup berikutan pertambahan kes baharu COVID-19 di Perlis.

Kerajaan juga telah mengumumkan pelaksanaan Perintah Kawalan Pergerakan Diperketatkan Bersasar (TEMCO) di dua kampung di Kuala Sanglang iaitu Kampung Kuala Sanglang dan Kampung Tanah Timbul bermula 10 ogos hingga 31 Ogos.

Setakat semalam, terdapat sebanyak 9,257 jumlah kumulatif kes positif COVID-19 di negara ini dan Perlis merekodkan 31 kes tanpa penambahan kes baharu sejak 16 Ogos. – Bernama


Kanak-kanak Palestin mati dikejar pengganas Israel

TEBING BARAT, 3 Rabiulawal 1444H, Jumaat – Seorang kanak-kanak Palestin meninggal dunia, ketika dikejar rejim pengganas Israel di Tebing Barat yang diduduki, menurut Kementerian Kesihatan, lapor Agensi Berita Anadolu.

Rayyan Suleiman berusia 7 tahun dari bandar Tuqu berhampiran bandar Bethlehem, jatuh dari ketinggian ketika melarikan diri daripada tentera Israel, semalam.

Pakar perubatan mengesahkan dia meninggal dunia sejurus selepas dimasukkan ke Hospital Beit Jala.

Tentera Israel dengan tidak bertanggungjawab menafikan sebarang kaitan berkait kematian kanak-kanak itu.

Satu kenyataan tentera berkata, tentera Israel berlari ke bandar Tuqu untuk mencari sesiapa yang membaling batu.

Malah, rejim haram mendakwa tiada protes berlaku ketika pencarian dan tiada senjata atau kaedah penyuraian rusuhan digunakan.

Pada hari Rabu, empat rakyat Palestin terbunuh dan berpuluh-puluh cedera akibat tembakan tentera Israel semasa protes di bandar Jenin, Tebing Barat. – Agensi


Lantik Azhar, Azalina langkah tempang MN selepas Tg Piai

BANGI, 23 Zulkaedah 1441H, Rabu – Permulaan sesi Parlimen kelihatan ‘tempang’ susulan pelantikan Yang Dipertua Dewan Rakyat, Datuk Azhar Azizan Harun dan Timbalan Yang Dipertua Dewan Rakyat, Datuk Seri Azalina Othman Said.

Pemerhati politik, Ibrahim Hassan al-Hafiz berkata, pelantikan dua individu terbabit dilihat tidak melambangkan agenda Muafakat Nasional (MN) seperti yang dilaung-laungkan oleh UMNO dan PAS sebelum ini.

Katanya, pemimpin PAS dan UMNO seolah-olah buta dengan pelantikan itu, meskipun telah diberi peringatan bahawa Azhar dan Azalina tiada wibawa sebagai seorang pemimpin yang mahu memartabatkan agenda Melayu dan Islam.

“Ini adalah kali kedua langkah tempang Muafakat Nasional selepas mereka mencalonkan wakil Cina MCA di kawasan majoriti Melayu sewaktu PRK Tanjung Piai.

“Tindakan ini akan mengikis keyakinan majoriti rakyat Melayu muslim yang mula mempertikaikan keikhlasan PN dalam memperjuangkan agenda Melayu Islam,” katanya ketika dihubungi Ismaweb.net hari ini.

Ibrahim berkata, pemimpin PAS dan UMNO sepatutnya menegur dan mengambil langkah memperbetulkan, termasuk menghalang daripada ‘ketempangan’ itu berlaku – bukannya mengikut rentak yang salah.

“Bermuafakat tidak bermaksud membenarkan perkara yang tidak betul. Saya menyeru pemimpin yang cintakan Islam supaya bertindak selaras dengan agenda yang mereka perjuangkan.

“Jangan sampai NGO dan umat Islam mengambil peranan tersebut. Kami akan terus memerhati,” katanya.

Isnin lalu, Azhar mengangkat sumpah Yang Dipertua Dewan Rakyat yang baharu bagi menggantikan Tan Sri Mohamad Ariff Md Yusof selepas namanya dicadangkan oleh Perdana Menteri, Tan Sri Muhyiddin Yassin.

Sementara, Azalina yang juga Ahli Parlimen Pengerang dilantik sebagai Timbalan Yang Dipertua Dewan Rakyat selepas Nga Kor Ming meletak jawatan serta-merta pada hari sama, yang turut dicadangkan oleh Muhyiddin.

Pelantikan dua individu terbabit mendapat bantahan, kerana menyifatkan pendirian mereka tidak cenderung untuk mengangkat agenda Melayu dan Islam.

Azhar pernah terpalit dengan kontroversi tindakannya mempertahankan penganjuran Pesta Arak Oktoberfest pada 2017 dan organisasi liberal seperti G25 serta Sister in Islam (SIS).


UAE kenal pasti individu, entiti danai Houthi

LONDON, 22 Rejab 1443H, Khamis – Emiriah Arab Bersatu (UAE) mengenal pasti individu dan entiti yang dipercayai mendanai gerakan pemberontak Houthi di Yaman, lapor Emirates News Agency (WAM).

Individu dan entiti terbabit adalah Al Alamiyah Express Company for Exchange & Remittance; Al-Hadha Exchange Company dan Moaz Abdulla Dael For Import and Export.

Turut tersenarai Vessel: Three – Type: Bulk Carrier – IMO (9109550) serta Peridot Shipping & Trading LLC.

“Syarikat dan individu yang disenarai mempunyai hubungan menyokong pemberontak Houthi yang menggunakan dana berkenaan untuk menyerang infrastruktur dan orang awam.

“Kesemua pihak berkuasa diarah untuk memantau dan mengenal pasti individu atau entiti yang mempunyai hubungan dengan mereka yang tersenarai.

“Tindakan bersesuaian perlu diambil mengikut peruntukan perundangan termasuk membekukan kesemua aset kewangan dalam tempoh masa kurang daripada 24 jam,” lapor WAM.

Pada Januari lalu, pemberontak Houthi menyerang UAE dengan menggunakan tiga peluru berpandu dan drone, dengan kesemuanya menyasarkan kawasan awam serta infrastruktur.

Serangan yang membangkitkan kemarahan UAE itu telah mengakibatkan tiga orang awam meninggal dunia.

Semalam, Amerika Syarikat (AS) turut mengumumkan sekatan terhadap mana-mana pihak yang terlibat dalam mendanai pergerakan pemberontak berkenaan. – Agensi

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Telco sedia pelbagai insentif kepada calon SPM, STPM, B40: MCMC

KUALA LUMPUR, 4 Jamadilawal 1442H, Sabtu – Isi rumah kumpulan B40, calon Sijil Pelajaran Malaysia (SPM) dan Sijil Tinggi Persekolahan Malaysia (STPM) bakal menikmati kemudahan Internet dengan pelbagai inisiatif yang disediakan beberapa syarikat telekomunikasi (telco) di negara ini, kata Suruhanjaya Komunikasi dan Multimedia Malaysia (MCMC).

Menurut kenyataan MCMC, inisiatif yang akan dilaksanakan lima telco iaitu Celcom, Digi, Maxis, U Mobile dan Telekom Malaysia (TM) pada suku pertama tahun depan itu merangkumi pelaksanaan Pakej Data Khas kepada calon-calon SPM dan STPM hingga tamat peperiksaan pada akhir April 2021.

“Di bawah Pakej Data Khas ini, lima telco ini akan menawarkan kemudahan pas data prabayar pada harga RM20 untuk 15GB (gigabait) bagi tempoh 30 hari bermula 6 Jan 2021,” demikian menurut kenyataan itu.

Menurut kenyataan itu, program Learning From Home (LFH) yang dilaksanakan syarikat YTL juga telah dilanjutkan hingga peperiksaan SPM dan STPM berakhir.

“Selain itu, telco iaitu Celcom, Digi, Maxis, TM dan YTL akan melanjutkan kelas dalam talian secara percuma iaitu Celcom bagi program Tuisyen Rakyat, Digi bagi program Jom Tuisyen, Maxis bagi program e-Kelas, TM bagi program I-Learn Ace manakala YTL bagi program LFH iaitu kad sim percuma dengan data sebanyak 40GB, kandungan dan telefon percuma untuk pelajar daripada keluarga B40,” kata MCMC.

Pelajar daripada keluarga golongan B40 juga boleh memohon untuk mendapatkan telefon bimbit secara percuma.

Inisiatif ini turut merangkumi pemberian capaian Wi-fi percuma di kawasan umum di 130 Program Perumahan Rakyat (PPR) seluruh negara hingga akhir April 2021 yang akan dilaksanakan Celcom, Digi, Maxis, U Mobile, TM dan TIME.

Selain itu, waktu operasi Pusat Internet Komuniti kini dilanjutkan dari 9 pagi hingga 9 malam bagi memberikan peluang kepada calon SPM dan STPM serta pelajar daripada golongan B40 memanfaatkan kemudahan untuk sesi pembelajaran dan urusan seharian mereka. – Bernama


Malaysia perlu ada dasar bangunkan vaksin sendiri

Oleh Zuhayati Yazid

BANGI, 27 Safar 1443H, Isnin – Malaysia perlu mempunyai dasar dan perancangan pembangunan vaksin bagi menghasilkan imunisasi sendiri untuk kegunaan rakyat.

Malah, pandemik COVID-19 yang berlaku sekarang boleh dijadikan sebagai titik tolak kepada negara untuk mempunyai fasiliti, kemahiran dan prasarana kajian vaksin.

Atas dasar itu, Presiden Ikatan Pengamal Perubatan dan kesihatan Muslimin Malaysia (I-Medik), Prof Dr Azizi Ayob berkata, perancangan pembangunan vaksin itu penting supaya tidak bergantung sepenuhnya kepada negara pengeluar vaksin.

“Apabila kita berjaya mengesan kes COVID-19 pertama, mendedahkan kita kepada keperluan mempunyai dasar dan perancangan pembangunan vaksin negara.

“Ia termasuk membangunkan infrastruktur kajian perubatan dan melatih individu berkemahiran tinggi serta fasiliti sesuai dalam membangunkan vaksin berskala,” katanya.

Beliau berkata demikian ketika menjadi panel dalam Bicara Halal Farmaseutikal ‘Bolehkah Malaysia Mengeluarkan Vaksin Halal?’ yang disiarkan secara langsung di Facebook Ustaz Amri Halal, malam tadi.

Beliau yang juga merupakan Timbalan Pengarah, Institut Penyelidikan, Pembangunan dan Inovasi (IRDI), International Medical University (IMU) menjelaskan, perancangan ke arah pembangunan vaksin ini masih belum terlambat kerana evolusi kajian penyakit berjangkit sentiasa berlaku.

Malah, pusat kajian vaksin itu nanti bukan hanya tertumpu kepada kajian terhadap COVID-19 semata-mata.

Katanya, negara mempunyai ramai pakar berkaitan bidang ini.

Namun, kesemua itu perlu diberi latihan khusus serta pendedahan teknologi moden dalam pembangunan vaksin.


KKM jangka tiada lonjakan kes COVID-19 musim perayaan

PUTRAJAYA, 17 Jamadilakhir 1444H, Selasa – Ketua Pengarah Kesihatan, Tan Sri Dr Noor Hisham Abdullah menjangkakan tidak berlaku lonjakan kes baharu COVID -19 ketika musim perayaan ini.

Ini berdasarkan beberapa pengalaman yang menyaksikan perayaan dan penganjuran melibatkan orang ramai sebelum ini.

“Setelah sempadan negara dibuka semula pada 1 April 2022, pelbagai perayaan seperti Hari Raya Aidilfitri, Aidiladha dan Krismas telah dilalui.

“Ini termasuk kembalinya rakyat Malaysia dari tanah suci, malah ketika Pilihan Raya Umum ke-15, tidak berlaku lonjakan kes,” katanya dalam kenyataan, hari ini.

Dr Noor Hisham berkata, tidak dinafikan bahawa terdapat kebimbangan ketika kelonggaran sekatan COVID-19 bermula April tahun lalu, namun sehingga kini keadaan terkawal.

“Pengalaman kita pada 1 April lepas, pada permulaan kita tidak yakin kes dapat dikawal dengan baik.

“Tetapi ternyata tempoh masa lebih lapan bulan telah menunjukkan kes dapat dikawal dengan baik walaupun dah buka semua sempadan, semua sektor dan membenarkan semua perayaan dan perhimpunan,” katanya.

Dr Noor Hisham berkata, kes baharu COVID-19 dalam negara menunjukkan trend penurunan iaitu kurang 500 kes baharu dicatatkan setiap hari dalam tempoh dua minggu lepas, berbanding antara 3,000 ke 4,000 kes beberapa bulan sebelum ini.

Beliau berkata, vaksin yang digunakan juga dilihat masih mampu memberi perlindungan daripada jangkitan COVID-19.


Bimbang nasib pendeposit, PEMBELA lancar petisyen tolak cadangan TH diselia BNM

BANGI, 8 Zulhijjah 1442H, Ahad – Bimbang nasib pendeposit dan implikasi negatif pada masa hadapan, Pertubuhan-Pertubuhan Pembela Islam (PEMBELA) melancarkan petisyen secara atas talian bagi membantah cadangan meletakkan Lembaga Tabung Haji (TH) di bawah seliaan Bank Negara Malaysia (BNM).

Pengerusinya, Haji Aminuddin Yahaya berkata, dana TH bukanlah dana kerajaan, malah agensi itu adalah benteng umat Islam dan tidak bermatlamat seperti institusi perbankan.

Melalui petisyen yang dilancarkan awal hari ini, PEMBELA menimbulkan beberapa persoalan yang menuntut penjelasan iaitu:

(i) Tidak ada penjelasan terhadap frasa-frasa dari Akta Tabung Haji 1995 yang akan dipinda seperti yang dinyatakan dalam kenyataan Kementerian Kewangan. Ini membimbangkan rakyat kerana adakah nanti pindaan ini akan menjejaskan kepentingan lebih 9 juta pendeposit itu?;

(ii) TH adalah sebuah institusi yang ditubuhkan untuk bukan sahaja sebagai tempat orang Melayu menyimpan wang mereka tetapi juga satu institusi yang membina kekuatan ekonomi orang Melayu. Dengan meletakkan TH di bawah BNM, adakah fungsi ini dapat dimainkan atau apakah ianya akan dikekang disebabkan oleh peraturan yang ada di bawah Akta Perkhidmatan Kewangan Islam 2013?;

(iii) Umum mengetahui bahawa kakitangan BNM tidak semuanya orang Islam. Adakah akhirnya sebuah institusi Islam akan diurus tadbir oleh orang bukan Islam? Apakah kepentingan umat Islam dapat difahami dan dijamin jika ianya ditadbir oleh orang bukan Islam?;

(iv) Status TH adalah lebih besar dari hanya sebagai sebuah institusi kewangan seperti yang dijelaskan dalam perkara (ii) di atas. Apakah dengan menyenaraikan TH sebagai ‘sebuah institusi kewangan Islam yang ditetapkan’ akan merendahkan statusnya menjadi seperti sekadar sebuah bank? Walhal, TH sudahpun memiliki Bank Islam sebagai sebuah syarikat subsidiari?;

(v) Dengan menukarkan penyeliaan kepada BNM adakah bermaksud bahawa pengurusan TH sudah tidak lagi mampu untuk mengurustadbir TH secara telus dan berintegriti? Jika benar, kenapa tidak diganti anggota-anggota Lembaga Pengara yang ada dan melantik mereka yang benar-benar layak? Jika campur tangan politik menjadi isu, maka apakah tidak boleh diletakkan syarat di dalam Akta LTH bagi melarang penglibatan orang politik? Ertinya, ada langkah-langkah alternatif yang boleh dilakukan selain dari menyerahkan TH kepada BNM;

(vi) Apakah dengan penyeliaan oleh BNM nanti, TH masih bebas untuk membuat pelaburan di dalam pelbagai sektor seperti hartanah, pertanian, ekuiti dan sebagainya demi memperkukuhkan ekonomi umat Islam dan bangsa Melayu, atau apakah ianya akan disekat oleh BNM kerana pelbagai frasa-frasa yang terkandung di dalam Akta Perkhidmatan Kewangan Islam 2013 itu?

Haji Aminuddin berkata, berdasarkan senario berkenaan, PEMBELA bimbang langkah itu akan memberikan impak negatif kepada nasib pendeposit.

Justeru, beliau mendesak kerajaan untuk menolak cadangan menyerahkan seliaan TH kepada BNM bagi menjaga kepentingan umat Islam dan orang Melayu di Malaysia.

Sebelum ini, Kementerian Kewangan mengumumkan TH akan dikawal selia oleh BNM.

Kementerian dalam kenyataan berkata, Jemaah Menteri bersetuju dengan penyenaraian TH sebagai institusi kewangan Islam di bawah Seksyen 223 Akta Perkhidmatan Kewangan Islam.


Pengasas Rumah Bonda didakwa abai kanak-kanak sindrom down

KUALA LUMPUR, 11 Muharram 1443H, Jumaat – Pengasas Rumah Bonda, Siti Bainun Ahd Razali hari ini dihadapkan ke Mahkamah Sesyen di sini atas pertuduhan mengabaikan seorang kanak-kanak perempuan sindrom down berusia 13 tahun yang tular sebelum ini.

Siti Bainun, 29, bagaimanapun mengaku tidak bersalah atas pertuduhan yang dibacakan di hadapan Hakim Izralizam Sanusi.

Mengikut pertuduhan, wanita itu didakwa sebagai orang yang dipertanggungjawabkan untuk menjaga kanak-kanak itu telah mengabaikan mangsa sehingga menyebabkannya mengalami kecederaan fizikal dan emosi.

Dia dituduh melakukan perbuatan tersebut di sebuah unit kondominium di Wangsa Maju di sini antara Februari dan Jun tahun ini mengikut Seksyen 31(1)(a) Akta Kanak-Kanak 2001 yang memperuntukkan hukuman denda maksimum RM50,000 atau penjara hingga 20 tahun atau kedua-duanya, jika sabit kesalahan.

Timbalan Pendakwa Raya (TPR) Noor Shakira Aliana Alias mencadangkan jaminan RM20,000 dengan seorang penjamin berserta syarat tambahan tertuduh dilarang mengganggu mangsa, menyerahkan pasport kepada mahkamah dan melapor diri di balai polis berdekatan kediaman.

“Kes ini adalah kes kepentingan awam dan mendapat perhatian media. Pihak kerajaan juga memandang serius terhadap kes pengabaian kanak-kanak. Mangsa dalam kes ini adalah orang kurang upaya (OKU), sindrom down,” katanya yang mengendalikan kes itu bersama TPR Rosidah Abu Bakar.

Peguam Nur Aminahtul Mardiah Md Nor yang mewakili tertuduh memohon jaminan minimum dengan alasan anak guamnya telah memberikan kerjasama yang baik kepada pihak polis selain berjanji akan hadir ke mahkamah sepanjang prosiding kes kerana mahu membersihkan namanya.

Mahkamah membenarkan tertuduh diikat jamin RM12,000 dengan seorang penjamin berserta syarat tambahan dilarang mengganggu mangsa, menyerahkan pasport kepada mahkamah dan melapor diri di balai polis berdekatan.

“Kesemua syarat yang ditetapkan perlu dipatuhi oleh tertuduh kerana membabitkan mangsa kanak-kanak, jika syarat ini gagal dipatuhi jaminan akan dibatalkan,” katanya yang kemudian menetapkan 4 Oktober untuk sebutan semula kes. – Bernama


Situasi makin baik, Thailand longgar sekatan

BANGKOK, 17 Jamadilakhir 1442H, Sabtu – Thailand akan melonggarkan sekatan dan peraturan di wilayah-wilayah yang situasi pandemik COVID-19 semakin terkawal bermula 1 Februari ini.

Bagaimanapun, Samut Sakhon, pusat penularan terbaharu sejak pertengahan Disember akan kekal sebagai ‘kawasan kawalan maksimum dan ketat’ dengan semua sekatan kekal di wilayah itu.

Jurucakap Pusat Pentadbiran Situasi COVID-19 (CCSA), Thaweesilp Wissanuyothin berkata, semua institusi pendidikan, pusat hiburan, venue sukan dan premis perjudian di Samut Sakhon akan kekal ditutup sehingga dimaklumkan kelak.

Beliau berkata, mesyuarat agung CCSA yang dipengerusikan Perdana Menteri Prayuth Chan o-cha semalam, bersetuju bahawa semua institusi pendidikan di Bangkok dan 26 wilayah akan dibuka semula pada 1 Februari, selepas diarahkan tutup sejak 4 Janusri.

Bilangan pelajar dihadkan kepada 25 orang sahaja bagi kawasan sangat terkawal seperti Bangkok, Nonthaburi, Pathum Thani dan Samut Prakan, kata beliau.

Pusat hiburan termasuk pub, bar dan karaoke akan kekal ditutup di kawasan-kawasan sangat terkawal manakala waktu operasi restoran di wilayah berkenaan dilanjutkan hingga 11 malam,” katanya pada taklimat harian COVID-19 di sini hari ini.

Bagi wilayah lain, Thaweeslip berkata, sekatan dan pembukaan semula perniagaan termasuk restoran, pusat hiburan dan venue sukan berbeza-beza mengikut keadaan COVID-19 di kawasan terbabit.

Menurut beliau, lima kategori zon kawalan penyakit dilaksanakan di wilayah terbabit – kawalan maksimum dan ketat; sangat terkawal; terkawal; pengawasan maksimum dan pengawasan – bagi membendung penularan COVID-19 secara berkesan.

Dalam tempoh 24 jam, Thailand mencatatkan 802 kes baharu COVID-19, menjadikan jumlah keseluruhan sebanyak 17,023 kes manakala kes kematian pula kekal 76.

Thaweesilp berkata, daripada 802 kes baharu itu, sebanyak 781 membabitkan penularan tempatan dan 21 kes import.

Bagi kes penularan tempatan itu, 692 kes adalah daripada pengesanan kes aktif dengan 686 kes di Samut Sakhon, tiga di Bangkok dan masing-masing satu di Nonthaburi, Sa Kaew dan Rayong manakala 89 kes pesakit sedang dirawat di hospital.

Penularan terbaharu di Samut Sakhon pada pertengahan Disember lepas mencatatkan 12,796 kes dan 16 kematian setakat ini. – Bernama


Kos rawat penyakit berkaitan rokok lebih dua kali ganda hasil jualan tembakau

KUALA LUMPUR, 27 Zulhijjah 1443H, Rabu – Kerajaan membelanjakan RM6.2 bilion untuk merawat tiga penyakit utama berkaitan merokok pada 2020 – dua kali ganda lebih banyak daripada RM3 bilion hasil yang dijana daripada jualan tembakau.

Tiga penyakit utama yang berkaitan dengan merokok ialah kanser paru-paru, penyakit jantung dan penyakit paru-paru obstruktif kronik.

Menteri Kesihatan, Khairy Jamaluddin berkata, polisi Generational End Game (Generasi Penamat atau GEG) boleh mengurangkan kos rawatan dan menyelamatkan dua juta nyawa.

“Buat matematik. Negara mengalami kerugian besar,” katanya sambil membentangkan angka itu menerusi video pendek di Twitter.

Selain itu, Khairy berkata, penggunaan produk bukan tembakau juga membawa kepada akibat kesihatan yang serius, seperti e-rokok atau kecederaan paru-paru yang berkaitan dengan penggunaan rokok elektronik (EVALI).

Seorang pesakit EVALI, katanya, membelanjakan lebih RM150,000 untuk 12 hari rawatan di hospital.

“GEG akan membenarkan industri vape dan e-rokok dikawal selia. Dan, kami boleh memastikan cecair vape yang dijual dikawal dengan betul dan diuji di makmal supaya anda tidak jatuh sakit.

“Malah pemain industri vape menyokong rang undang-undang ini kerana mereka mahu industri itu dikawal selia. Kami juga boleh mengenakan cukai jualan vape.

“Hasil cukai daripada jualan vape dianggarkan mencecah RM500 juta setahun.

“Lakukan perkara betul untuk rakyat dan negara. Beritahu Ahli Parlimen anda untuk menyokong rang undang-undang itu,” katanya.

Khairy membentangkan GEG, atau dikenali sebagai Rang Undang-Undang Kawalan Tembakau dan Merokok, untuk bacaan pertama di Dewan Rakyat hari ini.

Rang undang-undang itu antara lain bertujuan untuk mengharamkan merokok dan melarang pemilikan produk tembakau dan vape oleh mereka yang dilahirkan selepas 2007.


Janji Anwar junjung Islam, Melayu sekadar manis di mulut

BANGI, 28 Safar 1442H, Jumaat – Rakyat dinasihat supaya tidak mudah tertipu dan sentiasa berwaspada dengan kata-kata orang politik termasuk Presiden PKR, Datuk Seri Anwar Ibrahim.

Meskipun Ahli Parlimen Port Dickson itu melaungkan bahawa beliau akan menjunjung peruntukan Perlembagaan, Islam, Melayu dan raja-raja Melayu jika memegang tampuk kuasa pemerintahan negara ini, ia tetap hanya sekadar kata-kata politik semata-mata.

Naib Presiden Barisan Jemaah Islamiah Se-Malaysia (BERJASA), Ustaz Mohd Hazizi Ab Rahman mendakwa, ini kerana Anwar adalah seorang yang berideologikan demokrat.

Menjelaskan perkara itu, beliau mendakwa, perjuangan Islam yang dituturkan Anwar hanyalah untuk meraih undi rakyat sahaja.

“Identiti Islam dan Melayu di negara ini boleh ke disandarkan pada Anwar Ibrahim? Yang cara fikirnya menjurus ke arah pluralisme agama. Dia ada ciri-ciri itu. Jelas sangat-sangat dalam kenyataan-kenyataan dia.

“Kita kaji dia punya sejarah, kenyataan, komitmen dia selama berpuluh tahun, kita boleh buat kesimpulan macam itu.

“Jadi memang tak boleh nak diletak harapan pada dia,” katanya dalam satu potongan video di media sosial, hari ini.

Ustaz Mohd Hazizi menegaskan, isu utama di sini adalah isu kuasa dan identiti negara, bukan sekadar pada namanya sahaja.

“Namanya Islam dan Melayu. Tapi perangai tak serupa Islam dan Melayu.

“Bila dia berdepan dengan kaum Cina dan India, dia melafazkan kata-kata yang penuh dengan liberalisme dan pluralisme. Jadi ini masalah yang benar-benar berbahaya,” tegasnya.


16 daripada 35 hospital di Gaza tidak lagi beroperasi

GAZA, 23 Rabiulakhir 1445H, Selasa – Pesawat pendudukan rejim haram Israel terus menyerang hospital di bandar Gaza ketika ini, selepas genap sebulan serangan ganas sejak 7 Oktober lalu.

Kompleks Perubatan Nasser, yang mempunyai empat hospital, mengalami serangan secara langsung dan tidak langsung daripada peluru berpandu Israel.

Menurut Kementerian Kesihatan Palestin, sekurang-kurangnya lapan rakyat Palestin terbunuh dalam serangan itu dan berpuluh-puluh yang lain cedera.

Kompleks perubatan itu mengandungi Hospital Kanak-Kanak Al-Nasser, Hospital Kanak-Kanak Al-Rantisi, Hospital Mata dan Hospital Psikiatri.

“Tentera (Israel) memanggil beberapa kakitangan kami pada malam itu dan berkata mereka akan mencipta lingkaran api di sekeliling hospital,” kata Suleiman Qaoud, seorang doktor di Hospital Al-Rantisi.

Kira-kira jam 6:30 petang (16:30 GMT), pesawat Israel menyerang kawasan Hospital Psikiatri dan Hospital Al- Rantisi sehingga mencederakan 35 orang, termasuk beberapa kakitangan perubatan.

Dua jam kemudian, Hospital Al-Rantisi terkena peluru berpandu di bahagian tenggara dan timur lautnya.

Sebuah wad kanser kanak-kanak terletak di sebelah timur laut hospital, kata Qaoud.

“Lebih 30 kanak-kanak sedang menerima rawatan Hospital terus jadi sasaran serangan ganas Israel di sana,” katanya.

Hospital itu kemudiannya diserang buat kali ketiga dengan peluru berpandu menyasarkan ambulans dan kenderaan lain diparkir dan tempat keluarga yang dipindahkan berteduh.

“Kami mempunyai antara 80 dan 100 pesakit, dan 700 keluarga yang berpindah – iaitu kira-kira 5,000 orang.

“Panel solar dan tangki air turut dibom, bermakna hospital Al-Rantisi tidak mempunyai setitik pun air yang mengalir,” katanya.

Sekurang-kurangnya 16 daripada 35 hospital di Gaza tidak beroperasi dan 51 daripada 72 klinik penjagaan kesihatan utama di kawasan yang dikepung telah ditutup sepenuhnya.

Hospital Psikiatri, satu-satunya seumpamanya di Semenanjung Gaza, juga tidak lagi mampu merawat pesakitnya.

“Kami mengambil 50 hingga 70 pesakit sehari, daripada mereka yang datang untuk mendapatkan ubat, sehingga yang datang kerana trauma psikologi akibat bunyi pengeboman yang berterusan.

“Luka badan boleh sembuh tetapi luka psikologi jauh lebih dalam dan memerlukan rawatan psikiatri,” kata pengarah besar Hospital Psikiatri, Jamil Suleiman

Jika hospital Gaza terus diserang, tidak ada keperluan lagi untuk Majlis Keselamatan Pertubuhan Bangsa-Bangsa Bersatu (UNSC) atau Pertubuhan Kesihatan Sedunia (WHO) wujud, kata Jamil.

“Jika tiada jaminan untuk hak pesakit, maka tidak ada gunanya badan kesihatan antarabangsa hanya menyaksikan populasi disembelih.

“Mungkin kalau kami ini haiwan, baru kami ada hak,” katanya. – Agensi


Bersatu Perak belum mohon menghadap Sultan Nazrin

IPOH, 22 Rabiulakhir 1442H, Selasa – Parti Pribumi Bersatu Malaysia (Bersatu) Perak belum memohon untuk menghadap Sultan Perak, Sultan Nazrin Shah berhubung pelantikan menteri besar yang baharu.

Pengerusinya, Datuk Seri Ahmad Faizal Azumu turut menafikan menerima titah rasmi untuk menghadap Sultan Nazrin.

“Bersatu Perak ingin memaklumkan bahawa kami tidak menerima titah untuk menghadap Duli Yang Maha Mulia Paduka Seri Sultan Perak secara rasmi daripada pihak Istana seperti mana dilaporkan oleh media massa,” katanya dalam kenyataan hari ini.

Terdahulu, Ahli Dewan Negara Perak, Datuk Seri Mohd Annuar Zaini berkata Sultan Nazrin menitahkan wakil daripada Ahli Dewan Undangan Negeri (ADUN) Bersatu dan PAS negeri untuk menghadap baginda hari ini berhubung kemelut politik negeri.

Mohd Annuar dilaporkan berkata istana menunggu wakil daripada kedua-dua parti untuk menghadap Sultan Nazrin pada bila-bila masa bagi mendengar pendirian mereka tentang penubuhan kerajaan negeri yang baharu.

Ahmad Faizal yang juga Ahli Parlimen Tambun kini berada di ibu negara kerana menghadiri sidang Dewan Rakyat, manakala PAS Perak pula dilapor membatalkan rancangannya untuk menghadap Sultan Nazrin atas arahan pucuk pimpinan parti.

Dalam pada itu, tiga pemimpin Pakatan Harapan Perak iaitu Pengerusi DAP Nga Kor Ming, Pengerusi Amanah Datuk Asmuni Awi dan Pengerusi PKR Farhash Wafa Salvador Rizal Mubarak telah menghadap Sultan Nazrin hari ini.

Bernama difahamkan pihak yang berkenaan perlu memohon perkenan untuk menghadap sebelum titah menghadap dikeluarkan oleh pihak istana.

Jawatan Menteri Besar Perak kini kosong selepas Ahmad Faizal meletak jawatan Sabtu lepas setelah gagal mendapat sokongan dalam usul undi kepercaya Ahli Dewan terhadap Menteri Besar semasa Persidangan Dewan Undangan Negeri pada Jumaat lepas.

Menerusi usul yang dibawa Datuk Abd Manap Hashim (BN-Pengkalan Baharu), Ahmad Faizal yang juga ADUN Chenderiang hanya memperoleh 10 undi menyokong berbanding 48 menentang, manakala satu berkecuali.

Dewan Undangan Negeri Perak merangkumi 25 wakil Barisan Nasional, DAP (16), Amanah (5), Bersatu (5), PKR (3) dan PAS (3), manakala Gerakan dan Bebas masing-masing satu kerusi. – Bernama


AS benar individu divaksin himpun tanpa pelitup muka

WASHINGTON, 25 Rejab 1442H, Selasa – Individu yang telah menerima vaksin COVID-19 dibenarkan berhimpun dalam kumpulan kecil – yang juga telah disuntik – tanpa perlu memakai pelitup muka, menurut pentadbiran Presiden Amerika Syarikat (AS), Joe Biden.

Bagaimanapun, ketetapan baharu itu masih melarang sebarang perjalanan yang tidak penting, selain kekal mewajibkan pemakaian pelitup muka di khalayak ramai.

Menurut Pusat Kawalan dan Pencegahan Penyakit AS (CDC), individu yang telah diberi vaksin sepenuhnya juga dibenarkan bertemu dengan kumpulan kecil mereka yang masih belum menerima suntikan dos, namun berada dalam kategori berisiko rendah tanpa memakai pelitup muka.

Setakat ini, tindakan menarik balik sekatan secara berperingkat menunjukkan kerajaan masih berwaspada terhadap situasi kesihatan awam walaupun jumlah penerima vaksin bertambah.

Biden mendesak rakyat AS untuk terus berwaspada dan mengikuti panduan yang ditetapkan pihak CDC untuk mencegah kes jangkitan meningkat.

CDC berkata, individu yang telah menerima vaksin masih dinasihatkan untuk mengambil langkah berjaga-jaga seperti mengelak berada dalam perjumpaan besar, memakai pelitup muka jika bersama dengan mereka yang belum divaksin dan berisiko dijangkiti COVID-19.

Pengarah CDC, Rochelle Walensky berkata, adalah penting untuk melindungi mereka yang belum diberi vaksin dan golongan rentan, dalam tempoh 60,000 lagi kes jangkitan baharu dilaporkan.

“Kita masih berada dalam situasi pandemik yang serius, apabila lebih 90 peratus penduduk kita belum divaksin sepenuhnya.

“Maka, setiap individu sama ada yang diberi vaksin atau belum harus menghindari perhimpunan berskala sederhana dan besar serta melakukan perjalanan yang tidak penting,” katanya.-  Agensi


Desak tubuh RCI siasat rasuah pekerja asing

BANGI, 9 Syawal 1444H, Ahad – Gabungan Reformasi Undang-Undang Perburuhan (LLRC) mendesak kerajaan menubuhkan Suruhanjaya Siasatan Diraja (RCI) bagi menyiasat kes rasuah yang berlaku dalam sistem pengurusan pekerja asing.

Pengerusi bersamanya, N. Gopal Kishnam dan Irene Xavier berkata, siasatan tersebut wajar dilakukan terhadap syarikat-syarikat yang terlibat dalam sistem pengurusan, penyedia perkhidmatan dan agensi pengambilan pekerja asing.

“Kiita perlu menggunakan pendekatan holistik untuk menangani rasuah.

“Tiada siapa boleh menganggap pekerja asing sebagai komoditi dan mengaut keuntungan daripadanya,” katanya.

Dalam pada itu, LLRC menuntut kerajaan lebih tegas dalam memastikan majikan mematuhi sepenuhnya gaji minimum yang ditetapkan iaitu RM1,500.

Katanya, LLRC menerima aduan bahawa ribuan pekerja dalam sektor perkilangan – selepas bekerja selama 20 hingga 30 tahun dengan gaji permulaan RM400-500 sebulan, gaji semasa mereka hanyalah RM20 hingga RM50 lebih tinggi daripada gaji minimum berkanun RM1,500.

“Ini adalah benar-benar tidak adil kerana mereka mempunyai 15 hingga 20 tahun pengalaman bekerja daripada pendatang baharu. Kerajaan harus melihat secara serius isu ini, katanya.

Dalam pada itu beliau juga merayu supaya kerajaan menubuhkan semula pusat kemahiran sebagai persediaan menghadapi transformasi industri.

Pusat kemahiran semula diyakini boleh membantu pekerja yang diberhentikan untuk mendapatkan kemahiran baharu dan seterusnya mencari pekerjaan lain.

“Kerajaan harus menyediakan tenaga kerja mahir untuk meningkatkan daya saing ekonomi Malaysia dan memudahkan peralihan yang lancar kepada negara berpendapatan tinggi,” katanya.


Penternak beri jaminan bekalkan ayam untuk pasaran tempatan

BANGI, 23 Syawal 1443H, Selasa – Sebanyak 12 pengeluar ayam berjanji untuk memberikan komitmen terus membekalkan ayam bagi keperluan pasaran tempatan.

Jaminan berkenaan diberikan oleh 12 pemain industri dan persatuan penternak melalui sesi libat urus yang diadakan bersama pihak industri.

Antaranya Leong Hup Poultry Farm Sdn Bhd, HLRB Broiler Farm Sdn Bhd, PWF Corporation Bhd, Federation of Livestock Farmers’ Association of Malaysia (FLFAM) dan Persatuan Penternak Ayam Negeri Selangor (PPANS) .

Menteri Pertanian dan Industri Makanan, Datuk Seri Dr. Ronald Kiandee berkata, kementerian mengambil maklum semua isu-isu yang telah dibangkitkan.

Ia termasuk peningkatan kos pengeluaran ayam, masalah kenaikan berat badan ayam, jangkitan penyakit, keadaan cuaca, proses Kebenaran Merancang (KM) dan sebagainya yang antara lain telah menjejaskan operasi.

“Isu-isu berkaitan dengan pemberian subsidi ayam melalui Jabatan Perkhidmatan Veterinar (DVS) kepada penternak juga telah dibincangkan.

“DVS akan terus mempermudah dan mempercepatkan proses tuntutan subsidi penternak ayam bagi merancakkan aktiviti pengeluar makanan ke arah meningkatkan pengeluaran domestik,” katanya dalam kenyataan, hari ini.

Kerajaan pada masa sama telah menetapkan harga siling ayam standard pada harga RM8.90 per kilogram dengan pemberian subsidi sebanyak RM729.43 juta di bawah Skim Kawalan Harga Keluarga Malaysia (SKHKM) yang dilaksanakan sejak 5 Februari lalu.


CUEPACS syor kerajaan wujud pengkhususan khas jawatan warden

PORT DICKSON, 10 Jamadilawal 1443H, Rabu – Kongres Kesatuan Pekerja-Pekerja Di Dalam Perkhidmatan Awam (CUEPACS) mencadangkan kerajaan supaya mewujudkan suatu pengkhususan khas jawatan warden di setiap asrama sekolah di negara ini.

Presidennya, Datuk Adnan Mat berkata, lantikan warden berkenaan bagi membolehkan anggota penjawat awam menjalankan tugas sebagai warden secara sepenuh masa dan lebih efisien tanpa terlibat dengan komitmen tugas lain.

“Ini kerana warden bertugas ketika ini dilantik dalam kalangan guru. Selain tugas asal menjadi pendidik, mereka diberi tambahan kerja untuk menjadi warden dengan elaun tidak setimpal.

“Oleh itu, kita mencadangkan supaya wujudkan suatu pengkhususan fungsi tugas warden atau lantik terus kepada mana-mana penjawat awam berkhidmat sebagai warden dan bukannya disandang secara sambilan atau dilantik dalam kalangan guru-guru sedia ada yang mempunyai tugas lain,” katanya.

Beliau berkata demikian kepada pemberita selepas Seminar Pemantapan Diri Penjawat Awam CUEPACS Negeri Sembilan di sini, hari ini.

Adnan berkata, sebelum ini terdapat perjawatan penyelia asrama tetapi sebahagiannya telah digabung dengan skim perkhidmatan lain sehingga menyebabkan tiada fokus utama bagi fungsi jawatan warden tersebut dan akhirnya tugas warden disandang oleh guru.

“Kebanyakan guru menolak tetapi ada guru menerimanya (warden) sebab ada semangat dan kasih sayang terhadap anak murid bagi memastikan mereka tidak terabai meskipun perlu berkorban masa, cuti dan urusan harian semata-mata memikirkan kebajikan serta keselamatan pelajar di asrama,” katanya.

Sebelum ini, media melaporkan Kementerian Pendidikan (KPM) akan mengkaji cadangan mewujudkan jawatan warden sepenuh masa di sekolah berasrama bagi menangani pelbagai masalah termasuk kes buli.

Timbalan Menteri Pendidikan, Datuk Dr Mah Hang Soon berkata, perkara itu perlu diperhalusi berdasarkan laporan penuh kes buli yang dilaporkan termasuk kes melibatkan seorang pelajar dipercayai dibuli sekumpulan pelajar lain di Maktab Rendah Sains Mara (MRSM) Sultan Azlan Shah, Kuala Kangsar, Perak. – Bernama


Polis Israel halang jemaah Palestin keluar semasa peneroka haram serbu pekarangan Masjid al-Aqsa

TEBING BARAT, 19 Ramadan 1444H, Isnin – Peneroka haram Yahudi sayap kanan meneruskan penindasannya dengan menyerbu pekarangan Masjid al-Aqsa di Baitulmaqdis Timur yang diduduki sambil dikawal pihak polis Israel, semalam.

Pihak polis dikerahkan mengelilingi Masjid al-Aqsa serta tidak membenarkan jemaah Palestin yang berada di dalam masjid untuk keluar.

Mereka kemudiannya membawa peneroka Yahudi masuk ke dalam Masjid al-Aqsa dengan kawalan keselamatan yang ketat.

Rakaman menunjukkan sekumpulan rakyat Palestin dan jemaah Islam dari negara berbeza menunaikan solat secara berjemaah di kawasan yang dilalui peneroka Yahudi sayap kanan.

Seorang pelajar perubatan di Universiti Istanbul, Muhammed Selman Guclu berkata bahawa solat berjemaah ini merupakan tanda perpaduan jemaah Islam dari negara berbeza terhadap rakyat Palestin.

“Saya baru mendapat keistimewaan untuk mengimamkan solat di sini. Saya tidak tahu bagaimana untuk menggambarkan perasaan ini,” katanya.

Terdahulu, tentera Israel tidak membenarkan warga Palestin memasuki Masjid al-Aqsa bagi menunaikan solat Subuh.

Ketegangan memuncak di seluruh wilayah Palestin selepas tentera Israel menyerbu kompleks Masjid Al-Aqsa di Baitulmaqdis Timur dan mengusir jemaah secara paksa minggu ini.

Serangan Israel ke atas masjid itu mencetuskan tembakan roket dari Semenanjung Gaza dan Lubnan, dengan Israel bertindak balas dengan serangan udara. – Agensi


Tak perlu calitan di dubur, tekak dan hidung sudah memadai

BANGI, 15 Jamadilakhir 1442H, Khamis – Pakar berpendapat tidak perlu ujian pengesanan COVID-19 terhadap najis, dubur atau rektum yang cuma mengundang ketidakselesaan dan kesan negatif dalam kalangan masyarakat.

Ini kerana ujian calitan tekak dan nasopharyngeal melalui saluran hidung sudah memadai untuk melakukan pengesanan COVID-19.

Ia berdasarkan data yang menunjukkan kadar atau peratusan pengecaman virus SARS-CoV-2 dengan menggunakan dua kaedah calitan itu lebih tinggi.

Mengikut data, kadar pengecaman virus SARS-CoV-2 menerusi calitan nasopharyngeal dan calitan tekak adalah 88 peratus. Calitan najis, dubur atau rektum adalah 70 peratus.

Calitan konjunktiva iaitu di selaput lutsinar yang meliputi mata putih dan bahagian dalam kelopak mata pula satu peratus. Pengecaman melalui air kencing dan calitan vagina masing-masing kosong peratus.

Berdasarkan kepada kadar (peratus) pengecaman, ujian calitan nasopharyngeal dan tekak sudah memadai untuk tujuan penyaringan COVID-19. Prosedur yang digunakan juga tidak terlalu membebankan.

Meskipun, ujian calitan najis, dubur, rektum boleh digunakan untuk tujuan saringan COVID-19, namun prosedur yang perlu digunakan itu akan mengundang ketidakselesaan.

Pakar virologi dari Universiti Sains Malaysia (USM), Prof Madya Dr Yahya Mat Arip berkata, ini akan memberikan impak negatif kepada masyarakat dalam usaha menggalakkan masyarakat menjalani ujian saringan.

“Saya berpendapat kita tidak perlu ujian saringan membabitkan calitan najis, dubur atau rektum,” katanya seperti dilaporkan Berita Harian hari ini.

Beliau berkata demikian mengulas ujian calitan dubur di China sebagai kaedah lain mengesan individu dijangkiti COVID-19.

Sebelum ini, seorang doktor kanan di Hospital You’an Beijing, Li Tongzeng memberitahu teknik calitan di dubur boleh meningkatkan kadar pengesanan dalam kalangan mereka yang dijangkiti kerana virus berkenaan bertahan lebih lama di bahagian itu berbanding saluran pernafasan.

Katanya, kaedah ini juga membantu mengurangkan hasil ujian positif palsu.

Mengulas lanjut, Dr Yahya menegaskan, pertama sekali orang ramai perlu membezakan antara ‘infectivity’ (jangkitan) dengan ‘positivity’ (positif).

Jelasnya, seseorang yang melalui pengalaman COVID-19 berkemungkinan masih boleh memberikan keputusan positif tetapi tidak berjangkit.

“Yang perlu diberi perhatian adalah keadaan ‘infectiousness period’ (tempoh berjangkit) yang merujuk kepada ‘viral load’ (beban virus) yang tinggi dan virus aktif bereplikasi atau dalam erti kata lain mengakibatkan kuantiti virus yang tinggi. Dalam keadaan ini, kebolehjangkitan adalah sangat tinggi.

“Apabila seseorang sudah pulih, masih terdapat kemungkinan saki baki virus yang telah mengalami degridasi atau bermaksud tidak lagi infectious (berjangkit) dalam badan.

“Ini akan masih memberikan keputusan positif apabila saringan dibuat tetapi kebolehjangkitan adalah hampir tiada,” katanya.


Isu Korea Utara: Polis tingkat pemantauan keselamatan

KUALA LUMPUR, 9 Syaaban 1442H, Selasa – Semua pesuruhjaya polis, ketua polis negeri dan pengarah jabatan Polis Diraja Malaysia (PDRM) diarahkan memantau perkembangan semasa isu Korea Utara susulan kenyataan Kaunselor Kedutaan negara berkenaan di Malaysia Kim Yu-Song.

Ketua Polis Negara Tan Sri Abdul Hamid Bador berkata pihaknya mengambil langkah berwaspada bagi mengelakkan sebarang kemungkinan kejadian yang tidak diingini berlaku di negara ini.

“PDRM sentiasa mengambil pendekatan untuk terus berhati-hati kerana banyak kejadian-kejadian (isu keselamatan) yang mengaitkan dengan Korea Utara.

Tindakan untuk meningkatkan pengawasan, pemantauan di lokasi-lokasi sensitif diteruskan dan digandakan sehingga ke satu masa dan tarikh kita berasa selesa bahawa tidak ada lagi risiko begini,” katanya dalam satu sidang media di sini hari ini.

Abdul Hamid berkata beliau mengharapkan isu sedemikian dapat diselesaikan dengan baik dan sekiranya Kerajaan Korea Utara tidak berpuas hati mereka boleh mengambil langkah-langkah mengikut protokol antarabangsa.

“Sebenarnya apa yang berlaku ini, bukanlah disebabkan kita ingin memusuhi Korea Utara tetapi mereka yang membuat keputusan sendiri untuk memutuskan hubungan diplomatik dengan Malaysia kerana marah apabila seorang rakyat negara itu diekstradisi ke Amerika Syarikat,” katanya.

Jumaat lepas, Pyongyang mengumumkan ia menamatkan hubungan diplomatik dengan Malaysia, apabila pada awal bulan ini mahkamah Malaysia memutuskan seorang ahli perniagaan Korea Utara boleh diekstradisi ke Amerika Syarikat, untuk menghadapi pertuduhan pengubahan wang haram.

Pada hari sama, Wisma Putra dalam kenyataannya berkata, ia kesal dengan keputusan Korea Utara itu dan sebagai tindak balas, Malaysia akan menutup kedutaan besarnya di negara berkenaan yang operasinya sudah digantung sejak 2017.

Kerajaan juga mengarahkan semua kakitangan diplomatik Kedutaan Korea Utara dan ahli keluarga mereka di Kuala Lumpur supaya meninggalkan negara ini dalam tempoh 48 jam pada hari sama.

Malaysia dan Korea Utara mewujudkan hubungan diplomatik pada 1973, serta mengecapi pelbagai pencapaian diplomatik dan perdagangan hinggalah pada 2017 selepas Kim Jong-nam iaitu abang tiri pemimpin Korea Utara Kim Jong-un, dibunuh di Malaysia. – Bernama


Rakyat tarik nafas lega tiada PRU, PRN dalam tempoh COVID-19

BANGI, 28 Jamadilawal 1442H, Selasa – Pelbagai persoalan mungkin bermain di fikiran rakyat ketika ini mengenai keperluan pengisytiharan darurat terutama sekali apabila negara tidak berdepan dengan sebarang situasi tragik seperti rusuhan mahupun perang.

Penganalisis politik, Dr Muhammad Fathi Yusof berkata, berkemungkinan ada yang mempersoalkan mengapa Perlembagaan membenarkan darurat diisytiharkan atas alasan ancaman ke atas ekonomi.

Menjelaskan perkara itu, beliau berkata, di sini letaknya kebijaksanaan penggubal Perlembagaan.

Katanya, Perlembagaan Malaysia digubal selari dengan kebanyakan perlembagaan negara lain dengan mengambil kira situasi luar jangka atau ‘unprecedented situasion.’

“Wabak COVID-19 ini antara situasi luar jangka. Ia memerlukan langkah kerajaan yang drastik. Maka pilihan terbaik ialah proklamasi darurat.

“Pertubuhan Bangsa-bangsa Bersatu (PBB) dalam resolusi Perhimpunan Agung PBB 11 September 2020 baru-baru ini menekankan konsep ‘a whole-of-government response’ bagi mengatasi COVID-19 ini.

“Maksudnya, keseluruhan jentera kerajaan perlu fokus kepada isu ini, bukannya Kementerian Kesihatan (KKM) sahaja. Ini juga pendekatan dalam banyak negara,” katanya dalam satu kenyataan, hari ini.

Mengulas lanjut, Pensyarah Pusat Polisi Perdana Fakulti Teknologi dan Informatik Razak, Universiti Teknologi Malaysia, Kuala Lumpur itu memaklumkan bahawa terdapat satu badan antarabangsa, iaitu The Centre for Civil and Political Right (CCPR-Centre) membuat pengumpulan data.

Dr Fathi berkata, dalam laman web mereka disebut terdapat 79 negara mengisytiharkan darurat sebagai tindak balas menangani pandemik COVID-19.

Ia termasuk Australia, Indonesia, Finland, Brazil, Itali, Sepanyol, Afrika Selatan, Libya, Filipina, Thailand, Argentina dan Jordan.

Katanya, Malaysia sebelum ini bergantung sepenuhnya kepada Akta 342, iaitu Akta Pencegahan Dan Pengawalan Penyakit Berjangkit 1988.

“Terbukti akta ini belum memadai untuk menghadapi wabak COVID-19 dengan cara menyeluruh, cepat dan berkesan.

“Perdana Menteri mengumumkan beberapa langkah yang boleh diambil melalui ordinan darurat yang akan dicadangkan kepada Yang di-Pertuan Agong untuk dikuatkuasakan.

“Antaranya berkaitan dengan penglibatan langsung pihak Angkatan Tentera Malaysia (ATM), penggemblengan sumber dan aset institusi kesihatan swasta serta hukuman lebih tinggi kepada pesalah ingkar. Penyelarasan jentera kerajaan juga lebih mudah dengan proklamasi darurat ini,” jelasnya.

Selain itu, Dr Fathi berkata, proklamasi darurat ini dapat melegakan rakyat kerana dapat mengelakkan risiko pilihan raya umum (PRU), pilihan raya negeri (PRN) dan pilihan raya kecil (PRK) dalam tempoh wabak COVID-19.

Menyokong keputusan itu, beliau berkata, langkah tegas berkenaan amat perlu kerana undang-undang negara tidak memberikan kuasa kepada Suruhanjaya Pilihan Raya (SPR) atau mana-mana badan untuk menangguhkan pilihan raya walau atas alasan apa sekalipun.

“Pengisytiharan darurat inilah satu-satunya jalan keluar bagi mengelakkan risiko lonjakan kes jangkitan COVID-19 akibat pilihan raya seperti yang pernah berlaku di Sabah baru-baru ini.

“Langkah ini tidak bertentangan dengan semangat demokrasi kerana Yang di-Pertuan Agong telah memberi perkenan terhadap cadangan kerajaan bagi pembentukan satu jawatankuasa bebas yang akan dianggotai Ahli Parlimen kerajaan dan pembangkang serta pakar kesihatan dan yang berkait.

“Kita berharap usaha ini memberikan kesan positif dalam usaha kerajaan dan seluruh rakyat dalam memerangi wabak COVID-19. Diharapkan juga agar semua pihak bekerjasama dan memberikan tumpuan kepada usaha mengatasi COVID-19, meningkatkan kesejahteraan rakyat dan mengukuhkan ekonomi negara,” katanya lagi.


Penjawat awam antara 13 ditahan leka berparti, 11 positif dadah

JOHOR BAHRU, 21 Muharram 1443H, Isnin – Seorang penjawat awam antara 13 ditahan dalam aktiviti parti persendirian di sebuah pangsapuri di Medini, Iskandar Puteri pagi semalam.

Ketua Polis Daerah Iskandar Puteri ACP Dzulkhairi Mukhtar berkata dalam serbuan kira-kira pukul 4 pagi itu, seramai 10 lelaki dan tiga wanita berumur dalam lingkungan 17 hingga 27 tahun, termasuk penjawat awam lelaki yang berusia 27 tahun itu ditahan.

“’Private party’ ini dipercayai bermula pada kira-kira 9 malam, Sabtu dan dipercayai berakhir awal pagi Ahad. Penganjur dipercayai mengajak kesemua yang terlibat melalui aplikasi WhatsApp tanpa mengenakan sebarang bayaran,” katanya dalam kenyataan hari ini.

Dzulkhairi berkata polis turut merampas satu set pembesar suara dan satu unit lampu pencahayaan pentas selain ujian saringan air kencing mendapati sembilan lelaki dan dua wanita positif dadah jenis methaphetamine.

Sementara, dua daripada tahanan mempunyai rekod berstatus dikehendaki atas kesalahan dadah di bawah Seksyen 15 (1)(a) Akta Dadah Berbahaya 1952, katanya.

Kes disiasat di bawah Seksyen 15(1)(a) Akta Dadah Berbahaya 1952 selain melanggar prosedur operasi standard (SOP) Perintah Pelan Pemulihan Negara (PPN). – Bernama


ATM siap siaga walaupun negara tak diisytihar darurat

KUALA LUMPUR, 9 Rabiulawal 1442H, Isnin – Angkatan Tentera Malaysia (ATM) sentiasa berada dalam keadaan bersiap siaga walaupun Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah tiada keperluan darurat diisytiharkan di negara ini.

Panglima ATM, Jeneral Tan Sri Affendi Buang berkata, penugasan anggota ATM kekal berjalan seperti biasa.

“ATM dalam keadaan stand by (siap siaga),” katanya ringkas kepada Bernama.

Bernama melaporkan Al-Sultan Abdullah bertitah tiada keperluan untuk darurat diisytiharkan di negara ini.

Berikutan itu, Datuk Pengelola Bijaya Diraja Istana Negara, Datuk Ahmad Fadil Shamsuddin memaklumkan, Al-Sultan Abdullah bertitah perkara itu diputuskan setelah memperhalusi permohonan yang dipersembahkan Perdana Menteri Tan Sri Muhyiddin Yassin dan berbincang dengan Raja-Raja Melayu selain melihat situasi sedang dihadapi negara ketika ini.

Terdahulu, Perbincangan Khas Raja-Raja Melayu berlangsung di Istana Negara.

Perbincangan khas berkenaan adalah bagi meneliti cadangan-cadangan yang dikemukakan Muhyiddin bersama beberapa menteri Kabinet ketika menghadap Yang di-Pertuan Agong di Istana Abdulaziz, Kuantan, Pahang Jumaat lepas. – Bernama


Tabung kilat ‘rider’ Food Panda cecah RM78,500

BANGI, 4 Zulkaedah 1442H, Selasa – Jumlah kutipan bagi ‘Tabung Kilat Bela Rider Pertahan Kalimah Allah’ yang digerakkan Pertubuhan-Pertubuhan Pembela Islam (PEMBELA) pada 12 Jun lalu kini mencecah sebanyak RM78,500.00.

Pengerusi PEMBELA, Haji Aminuddin Yahaya berkata, pihaknya telah menyerahkan kutipan sumbangan orang ramai itu kepada Pengerusi Persatuan Penghantar P-Hailing Malaysia (PENGHANTAR), Zulhelmi Mansor yang mewakili ‘rider-rider’ – orang yang disyaki (OYDS) – berkenaan.

“Atas persetujuan bersama dan selaras dengan yang dijanjikan, cek RM5,000 (jumlah RM25,000) telah diserahkan untuk setiap ‘rider’ yang ditahan bagi kegunaan segera kebajikan mereka, manakala sebanyak RM15,000 diserahkan kepada persatuan mereka bagi agenda membela ‘rider-rider’ pada masa akan datang.

“Lebihan wang akan diuruskan oleh persatuan tersebut melalui pantauan peguam pihak ketiga selaku pemegang taruh (stakeholder) dan pihak PEMBELA bagi menjamin integriti kegunaan dana ini,” katanya dalam kenyataan hari ini.

Haji Aminuddin menegaskan, dana itu amat penting kerana kes berkenaan masih belum tamat memandangkan mereka – ‘rider’ – masih belum melalui proses mahkamah, dan pastinya proses yang panjang berdasarkan pengalaman pihaknya selama ini.

“Proses yang panjang di mahkamah ini biasanya akan menjejaskan pendapatan ‘rider’ ini kerana perlu kerap naik turun mahkamah dan pekerjaan harian mereka pasti tergendala. Ini juga sebagai persediaan jika mereka dikenakan saman atau tuntutan ganti rugi kelak.

“Perlu dijelaskan bahawa kutipan dana ini bukan untuk bayar wang tahanan reman sebagaimana yang didakwa oleh pihak polis tetapi difokuskan untuk wang jaminan mahkamah, jika sekiranya mereka didakwa. Jelas, pihak polis sudah tersalah faham dan keliru yang menyebabkan pihak polis membuat laporan polis,” katanya.

Biarpun begitu, beliau berkata, ini bukan kali pertama PEMBELA menguruskan kes sebegini, justeru pihaknya yakin dana tersebut sangat bermakna bagi ‘rider-rider’ itu.

“Setinggi-tinggi penghargaan dan terima kasih diucapkan kepada semua rakyat Malaysia atas sokongan padu membantu mereka ini. PEMBELA akan terus memberikan komitmen dalam agenda membela agama, bangsa dan tanah air,” katanya.

Sabtu lalu, PEMBELA melancarkan tabung kilat bagi membantu lima penghantar makanan yang ditahan kerana mempertahankan kalimah Allah.

Kutipan derma kilat yang bermula pada jam 4.30 petang dan ditutup empat jam kemudian – ekoran sudah melepasi sasaran – bertujuan membantu penghantar makanan yang ditahan dan terkesan akibat penahanan tersebut.


Kelas tambahan dibenar jika ibu bapa, guru setuju

PUTRAJAYA, 4 Rejab 1442H, Selasa – Sekolah dibenarkan mengadakan kelas tambahan tetapi hanya dengan persetujuan ibu bapa dan guru, kata Menteri Kanan (Pendidikan), Datuk Dr Radzi Jidin.

Beliau berkata, kelas tambahan itu adalah sebagai persediaan calon Sijil Pelajaran Malaysia (SPM) sehingga tamat peperiksaan.

“Apabila dimaklumkan bahawa sesi persekolahan secara bersemuka berakhir pada 9 Februari lalu, hasrat kami ialah untuk memberi ruang kepada calon-calon peperiksaan membuat persediaan kendiri.

“Tujuannya adalah untuk membuka ruang seluasnya kepada calon menggunakan masa yang ada dengan pendekatan paling sesuai,” katanya menerusi hantaran di Facebook, hari ini.

Katanya, Kementerian Pendidikan (KPM) komited untuk terus melakukan yang terbaik kepad calon SPM 2020.

KPM sebelum ini memaklumkan, sesi persekolahan secara bersemuka bagi semua calon peperiksaan SPM dan Sijil Vokasional Malaysia (SVM) Tahun 2020 berakhir pada 9 Februari lalu.

Menerusi pemakluman dikeluarkan bertarikh 4 Februari itu, ia adalah bagi memberi ruang kepada murid bagi membuat persediaan kendiri sebelum peperiksaan bermula pada 22 Februari ini.


Negara catat 90 kes pembalakan haram tahun lalu

KUALA LUMPUR, 6 Syaaban 1444H, Isnin – Negara mencatatkan 90 kes pembalakan haram tahun lepas, kata Menteri Sumber Asli, Alam Sekitar dan Perubahan Iklim, Nik Nazmi Nik Ahmad.

Beliau berkata, Sarawak mencatat rekod tertinggi iaitu 60 kes, manakala Perak merekodkan jumlah kes kedua tertinggi iaitu 11 sementara Kelantan mempunyai 10 kes.

“Di Sabah terdapat empat kes, diikuti Selangor (dua) dan masing-masing satu di Johor, Pahang dan Negeri Sembilan.

“Penjenayah terbabit telah didakwa mengikut Akta Perhutanan Negara 1984 di Semenanjung Malaysia dan Ordinan Hutan 2015 di Sarawak dan Enakmen Hutan 1968,” katanya dalam jawapan bertulis di Dewan Rakyat.

Beliau berkata demikian sebagai menjawab soalan Che Alias Hamid (PN-Kemaman) yang ingin mengetahui jumlah kes pembalakan haram di negara ini pada 2022 dan sejauh mana penggunaan teknologi seperti dron berjaya mengurangkan kes seumpama itu.

Nik Nazmi berkata, selain dron, kerajaan juga menggunakan teknologi seperti Pemantauan Hutan Menggunakan Sistem Penderiaan Jauh (FMRS) di semenanjung, sistem Pemantauan Pengawasan Berterusan (COMOS) dan aplikasi iForSabah di Sabah.

“Sistem ini menggunakan teknologi Sistem Maklumat Geografi (GIS) dan imej satelit resolusi tinggi yang boleh mengesan sebarang perubahan dalam hutan simpan kekal.

“Mereka boleh membantu pasukan rondaan dan operasi penguatkuasaan yang bertujuan untuk menghentikan sebarang jenis aktiviti haram di hutan dengan menyediakan maklumat di tapak yang lebih khusus,” katanya.


Belanjawan boleh ditolak pada bacaan kali ketiga?

BACAAN kali kedua adalah peringkat terpenting kepada kelulusan mana-mana rang undang-undang termasuk belanjawan. Bila lulus bacaaan kedua maksudnya ia telah lulus secara dasar. Maka soal dasar tidak lagi boleh dibangkitkan selepas itu.

Menurut Andrew Harding, penulis buku Law, Government and the Constitution in Malaysia, bacaan peringkat ketiga hanyalah formaliti. Ia sekadar untuk menyempurnakan kelulusan rang undang-undang selepas melalui perbincangan terperinci di peringkat jawatankuasa.

Maksudnya, selepas rang undang-undang perbekalan diluluskan secara dasar pada 26 November lalu, ahli-ahli Dewan Rakyat perlu berbincang setiap perincian dalam Rang Undang-undang Perbekalan dan jadual yang berkaitan bagi melihat jika ada sebarang pindaan dan penambahbaikan.

Perbincangan itu perlu menghasilkan persetujuan bersama. Jika persetujuan tidak dicapai, Dewan Rakyat boleh menubuhkan Jawatankuasa Pilihan Khas untuk membincangkan secara spesifik aspek yang menjadi pertikaian. Selepas persetujuan dicapai, maka rang undang-undang perbekalan dibaca untuk kali ketiga untuk diluluskan secara formaliti.

Oleh yang demikian, menurut semangat Perlembagaan, selepas belanjawan telah lulus secara dasar, ia perlu diterima dalam bacaan ketiga sebagai formaliti selepas perbezaan pendapat dalam soal spesifik dicapai di peringkat jawatankuasa.

Jika ada pihak menolak dalam bacaan ketiga, selepas semua proses muafakat terlaksana, ia adalah satu tindakan yang tidak bertanggungjawab. Lebih-lebih lagi Belanjawan 2021 dirangka untuk mengatasi cabaran COVID-19 yang sedang dihadapi oleh rakyat dan negara. Ia juga satu lambang penderhakaan terhadap Yang di-Pertuan Agong.

Jika alasan menolak kerana ingin menjatuhkan Perdana Menteri dan mencadangkan Perdana Menteri baharu, ia perlu dilakukan dengan penuh tanggungjawab dan telus. Sila buktikan bahawa calon Perdana Menteri baharu memiliki sokongan yang cukup sebelum bertindak.

Usaha menjatuhkan seorang Perdana Menteri disaat tiada calon lain yang memiliki sokongan yang lebih besar adalah satu langkah tidak bertanggungjawab kerana ia menjerumuskan negara kepada konflik politik yang tidak berkesudahan.

Jika alasan menolak kerana mahukan pilihan raya umum disegerakan, ia adalah satu pengkhianatan terhadap rakyat yang sedang menderita kerana tekanan ekonomi yang berlaku akibat wabak yang melanda. Rakyat tidak bersedia untuk mengambil risiko lonjakan penyebaran wabak akibat pilihan raya seperti yang pernah berlaku di Sabah.

Kita berdoa agar Allah memberikan petunjuk terbaik buat anggota Dewan Rakyat agar mengutamakan maslahah negara dan rakyat dan mengenepikan kepentingan politik dan peribadi dalam membuat keputusan yang besar ini.

Dr Muhammad Fathi Yusof


5 rumah musnah kebakaran di Kampung Baru

KUALA LUMPUR, 11 Rabiulakhir 1444H, Ahad – Lima rumah berhampiran pintu gerbang Kampung Baru di Jalan Raja Muda Musa di sini musnah dalam kebakaran malam ini.

Komander Operasi Kanan Penolong Penguasa Bomba Rahmat Kamarulzaman berkata, pihaknya menerima panggilan kecemasan berhubung insiden itu pada 8.19 malam.

Beliau berkata, seramai 36 anggota dari Balai Bomba dan Penyelamat Titiwangsa, Sentul, Jalan Tun Razak dan Hang Tuah serta Unit Bantuan Perkhidmatan Kecemasan dikerah ke lokasi kejadian.

“Kebakaran melibatkan sebuah rumah yang mempunyai lima pintu (rumah) terbakar 90 peratus… tindakan operasi pemadaman menggunakan teknik offensive dan defensive dengan membuat cooling di rumah berhampiran.

“Tiada mangsa yang terlibat dan punca serta anggaran kerugian masih dalam siasatan,” menurutnya dalam satu kenyataan. – Bernama


Agihan dividen TH bagi 2022 dijangka umum lewat

KUALA LUMPUR, 13 Ramadan 1444H, Selasa – Tarikh pengumuman dan semakan agihan dividen Tabung Haji (TH) bagi tahun kewangan 2022 dijangka sedikit lewat berbanding tahun lepas, Dewan Negara diberitahu hari ini.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, ia berikutan agihan dividen hanya boleh dibuat selepas audit bersih dilaksanakan.

“Insya-Allah dalam masa terdekat… ia agak lewat sedikit kerana laporan daripada Suruhanjaya Siasatan Diraja (RCI) memerlukan TH untuk mengumumkan agihan dividen setelah audit bersih dibuat.

“Jadi ia mengambil sedikit masa untuk membuat pengumuman tarikh (agihan dividen) berbanding tahun lepas,” katanya sesi penggulungan perbahasan Rang Undang-Undang Perbekalan 2023 (Belanjawan 2023) di Dewan Negara hari ini.

Ia bagi menjawab celahan Senator Mohd Apandi Mohamad yang ingin mengetahui tarikh pengumuman dividen TH pada tahun ini.

Pada tahun lalu, pengumuman berhubung perkara itu dilakukan pada 24 Februari 2022.

Sementara itu, Mohd Na’im berkata, kerajaan sangat komited dan optimis dalam melahirkan huffaz yang berkualiti dengan merangka pelbagai strategi selaras dengan Dasar Pendidikan Tahfiz Negara (DPTN) yang dilancarkan pada 2018.

Menurutnya berdasarkan data Darul Quran Jabatan Kemajuan Islam Malaysia, rekod sehingga Februari 2023 mencatatkan seramai 10,675 huffaz berjaya dilahirkan dengan 2,102 orang daripadanya merupakan huffaz profesional daripada lapan buah institusi pengajian tinggi.

“Kerajaan juga telah membina pelan tindakan DPTN yang mengandungi 20 strategi dan 32 inisiatif yang berpandukan kepada lima teras antaranya memantapkan undang-undang dan penguatkuasaan; mewujudkan model insitusi tahfiz serta mewujudkan kurikulum pendidikan tahfiz yang sesuai dengan pendidikan arus perdana,” katanya.- Bernama


UAE bina stadium di kawasan Israel bunuh 51 rakyat Palestin

ABU DHABI, 27 Zulhijjah 1443H, Rabu – Sebuah syarikat yang bergabung dengan Emiriah Arab Bersatu (UAE) bersetuju membina sebuah stadium bola sepak di perkampungan Kafr Qasem – di mana polis pengganas Israel membunuh 51 rakyat Palestin pada 1956, lapor media Israel.

Perjanjian untuk membina stadium itu, lapor akhbar harian Israel, Maariv, telah dipersetujui antara syarikat UAE dan Menteri Kerjasama Serantau Israel, Issawi Freij.

Menurut akhbar itu, stadium itu akan dinamakan sempena nama bekas Presiden UAE, Khalifa Bin Zayed dan mempunyai kapasiti 8,000 orang, yang dibiayai sepenuhnya oleh UAE.

Susulan kelulusan daripada pegawai UAE, Menteri Israel memulakan penyediaan rancangan yang dijangka siap dalam beberapa bulan akan datang.

Pada 29 Oktober 1956, Polis Sempadan Israel melepaskan tembakan ke arah petani Palestin yang tidak bersenjata, membunuh 51 daripada mereka, termasuk 23 di bawah umur 18 tahun.

Pelaku telah dibebaskan kecuali seorang yang diperintahkan membayar denda sepuluh sen. – Agensi


MIC nafi tinggalkan BN

KUALA LUMPUR, 1 Syaaban 1442H, Isnin – MIC hari ini menafikan dakwaan kononnya parti itu sedang dipancing meninggalkan Barisan Nasional (BN) untuk menyertai blok politik lain.

Presidennya Tan Sri S.A Vigneswaran berkata sebaliknya parti itu kekal dengan pendirian untuk bersama BN dan pada masa sama berharap gabungan itu boleh bekerjasama dengan Perikatan Nasional (PN) yang diterajui Perdana Menteri Tan Sri Muhyiddin Yassin menghadapi Pilihan Raya Umum ke-15 (PRU15) akan datang.

“Saya nak beritahu secara berterus terang, tak ada jala atau pancing kepada kita untuk disuruh sertai mana-mana (gabungan) parti (yang lain).

“Memang kita nak bersama BN dan mudah-mudahan, BN juga akan bersama-sama dengan PN dalam menghadapi PRU15 walaupun bertanding di bawah tiket BN atau PN harap kerjasama ini dikekalkan,” katanya pada sidang media selepas mempengerusikan mesyuarat Jawatankuasa Kerja Pusat (CWC) MIC di sini.

Mengambil contoh hubungan UMNO dan PAS, Vigneswaran percaya BN dan PN juga boleh bersama.

“PAS kini dalam kerajaan dan juga PN. UMNO sudi bekerjasama dengan PAS dan ada kemungkinan BN pun boleh bekerjasama dengan PN,” katanya.

Sementara itu, menyentuh mengenai Perhimpunan Agung Tahunan (AGM) 2019 dan 2020 MIC, beliau berkata ia akan diadakan pada 3 April ini di Klang, Selangor.

Beliau berkata AGM berkenaan akan dijalankan secara hibrid yang menggabungkan kehadiran secara fizikal dan juga maya, dengan pematuhan ketat kepada Prosedur Operasi Standard (SOP) bagi mencegah penularan pandemik COVID-19.

Beliau menjelaskan seramai 400 perwakilan akan menyertai secara fizikal dan baki 400 perwakilan mengikuti AGM itu secara maya.

Selain itu, Vigneswaran berkata pemilihan bagi jawatan presiden parti itu dijangka akan diadakan pada Jun ini, selepas selesai pemilihan cawangan yang akan berlangsung dari 5 April hingga 5 Mei ini.

Beliau juga berkata pemilihan bagi jawatan tertinggi lain parti itu, akan diadakan kemudian bergantung pada keadaan semasa negara. – Bernama


Kedah galak jemaah pakai pelitup muka ketika solat Aidilfitri

BANGI, 29 Ramadan 1444H, Khamis – Kedah menggalakkan jemaah yang akan menunaikan solat sunat Hari Raya Aidilfitri di semua masjid dan surau seluruh negeri untuk memakai pelitup muka, bagi mengawal penularan wabak COVID-19.

Perkara itu dimaklumkan pihak Jabatan Hal Ehwal Agama Islam Negeri Kedah (JHEAIK) selepas mendapat nasihat dan pandangan daripada Jabatan Kesihatan negeri berkenaan.

Pengarah JHEAIK, Datuk Abd Ghani@Zulkifli Zainudin berkata, arahan itu selaras dengan saranan Kementerian Kesihatan (KKM) supaya semua mengambil langkah berhati-hati dalam memastikan penularan virus COVID-19 dapat dikawal dan dicegah.

“Umat Islam di Malaysia akan menyambut Hari Raya Aidilfitri tidak lama lagi, dalam masa sama kes-kes positif COVID-19 belum lagi reda sepenuhnya, bahkan masih berlaku peningkatan kes positif di seluruh negara.

“Dengan mengambil kira situasi terkini, di samping akan berlaku peningkatan kontak sosial antara individu di mana umat Islam seluruh pelusuk negara akan pulang ke kampung dari pelbagai lokasi dan tempat, maka sewajarnya keadaan ini dipandang serius oleh semua pihak,” katanya dalam kenyataan.

Sehubungan itu, beliau turut menasihatkan orang ramai supaya prihatin dan mengambil langkah sewajarnya bagi membasmi wabak penyakit ketika menyambut hari raya serta penganjuran rumah terbuka.

“Semoga usaha ini dapat membantu pihak kerajaan dalam membanteras wabak serta menamatkan rantaian virus COVID-19 dari merebak.

“Mudah-mudahan seluruh umat Islam di Malaysia amnya dan di negeri Kedah khususnya dipelihara oleh Allah dari musibah dan dapat meraikan Hari Raya Aidilfitri dengan penuh ketakwaan, sejahtera serta aman damai,” katanya.


Ada gerakan terancang lemahkan Bersatu, PN

BANGI, 25 Rabiulakhir 1445H, Khamis – Tan Sri Muhyiddin Yassin mendakwa, beliau mendapat maklumat terdapat gerakan terancang daripada parti lawan untuk melemahkan Bersatu dan Perikatan Nasional (PN) dengan menggunakan sogokan dan ugutan terhadap ahli-ahli Parlimen.

Presiden Bersatu itu bagaimanapun menegaskan, partinya tidak akan tunduk terhadap pakatan jahat itu dan tindakan yang lebih tegas akan diambil.

“Tindakan dua lagi Ahli Parlimen Bersatu menyatakan sokongan kepada Perdana Menteri (Datuk Seri Anwar Ibrahim) adalah bercanggah dengan pendirian parti.

“Ini adalah pelanggaran disiplin parti yang serius selain membelakangi mandat rakyat yang memilih mereka atas dasar keyakinan terhadap prinsip perjuangan PN.

“Majlis Pimpinan Tertinggi Bersatu akan mengadakan mesyuarat tergempar malam ini untuk membincangkan perkembangan terbaharu itu,” katanya dalam kenyataan hari ini.

Pada masa sama, Muhyiddin meminta ahli-ahli Bersatu supaya kekal tenang dan istiqamah mempertahan prinsip perjuangan parti sementara kepimpinan tertinggi parti menangani perkara berkenaan.

Terdahulu, Ahli Parlimen Gua Musang, Mohd Aziz Abu Naim dan Ahli Parlimen Jeli, Zahari Kechik merupakan dua ahli Parlimen terbaharu daripada Bersatu yang menyatakan sokongan terhadap Anwar.

Sebelum ini Ahli Parlimen Kuala Kangsar, Datuk Iskandar Dzulkarnain Abdul Khalid dan Ahli Parlimen Labuan, Datuk Suhaili Abdul Rahman masing-masing mengumumkan sokongan mereka pada 12 dan 30 Oktober lepas.


Bajet 2022 jangan sekadar cantik di atas kertas saja: BERJASA

Oleh Zuhayati Yazid

BANGI, 23 Rabiulawal 1443H, Sabtu – Bajet 2022 yang dibentangkan kerajaan diharapkan bukan sekadar cantik di atas kertas semata-mata tetapi perlu memastikan pelaksanaan yang sempurna.

Dalam hal ini, sistem pengagihan adalah aspek paling penting supaya segala perancangan seperti yang diideakan dapat direalisasikan dengan berjaya dan mencapai sasaran.

Selain itu, Presiden Parti Barisan Jemaah Islamiah Se-Malaysia (BERJASA), Haji Zamani Ibrahim mengingatkan, kepentingan aspek pemantauan agihan bagi mengelak daripada berlakunya ketirisan.

“Kita tidak mahu bajet semalam sekadar cantik di peringkat idea sahaja sedangkan pelaksanaannya nanti tidak selancar dan sempurna seperti yang diharapkan.

“Perlu ada pemantauan dan kawalan bagi menjayakan setiap yang dicadangkan kerana kita juga tidak mahu idea bernas tadi hanya dimonopoli oleh golongan tertentu sahaja terutama mereka yang rapat dengan ahli politik sahaja menyebabkan tidak sampai kepada sasaran,” katanya ketika dihubungi Ismaweb.net, hari ini.

Beliau berkata demikian sebagai mengulas pembentangan Bajet 2022 semalam melibatkan peruntukkan RM332.1 bilion dalam usaha Malaysia memulihkan semula setiap segmen sosioekonomi pada tahun depan.

Belanjawan tersebut merangkumi RM233.5 bilion bagi perbelanjaan mengurus, RM75.6 untuk perbelanjaan pembangunan dan RM23 bilion dibawah Kumpulan Wang COVID-19.

Dalam masa sama, Haji Zamani memuji Bajet 2022 yang dilihat mengambil kira roh dan kesan daripada pandemik COVID-19.

Sehubungan itu, beliau berharap tidak wujud karenah birokrasi yang boleh membantutkan perjalanan bajet dirancang.

“Kita mahu di peringkat pelaksana bersungguh jayakan seperti yang dibincangkan supaya tidak tersasar kepada pihak lain,” ujarnya.

Ditanya mengenai peruntukan kepada golongan usahawan dalam usaha kerajaan memacu semula ekonomi yang kini bergerak lemah kesan daripada COVID-19, beliau berpandangan bantuan dari semasa ke semasa perlu diperluaskan.

“BERJASA merasakan kerajaan perlu serius membantu golongan usahawan untuk kembali bangkit kerana kini bukan sahaja sakit lagi tetapi ada yang terus lumpuh berikutan terkesan dengan COVID-19.

“Kita melihat menjadi keperluan dan keutamaan kepada kerajaan untuk wujudkan program khas kepada golongan terkesan supaya mereka mampu bangkit dengan sokongan dan bantuan daripada kerajaaan sendiri,” katanya.